
organ  pentru  ştiinţa  şi  vieaţa  bisericească. 

Abonamentul :  Pe  un  an  7  cor. ;  pe  o  jum.  de  an  350  cor.  —  Pentru  România  9  Lei. 

Un  număr  50  fii. 


CĂTRĂ  CETITORI. 

un  îndemn  curat  de  a  satisface  o  mare  şi  adânc 
simţită  trebuinţă  culturală  a  preoţimei  şi  bisericei  noastre  —  «Re¬ 
vista  teologică»  a  împlinit  deja  un  an  de  existenţă,  iar  cu  nu¬ 
mărul  de  faţă  trece  pragul  celui  de  al  doilea  an. 

Ţinând  seamă  de  toate  greutăţile  începutului,  cu  care  trebuia 
să  luptăm  pe  un  teren,  la  noi,  foarte  puţin  cultivat,  din  capul 
locului  nu  ne  făcusem  prea  mari  iluzii,  de  aceea  nici  nu  ne  vedem 
înşelaţi  în  aşteptările  noastre.  Ne-am  străduit  după  putinţă  să 
realizăm  promisiunile  date  la  început  în  programul  lucrării  noa¬ 
stre  —  şi  întru  cât  am  reuşit,  lăsăm  să  judece  fără  părtinire  ce¬ 
titorii  noştri.  Din  parte-ne  constatăm  cu  satisfacţie,  că  preoţimea, 
pentru  al  cărei  folos  am  ostenit  în  primul  rând,  a  întâmpinat 
rodul  ostenelelor  noastre  cu  bucurie  şi  i-a  acordat  un  sprijin  mul- 
ţămitor.  Chiar  şi  pe  câţiva  dintre  mireni,  deşi  foarte  puţini,  îi 
numărăm  eu  plăcere  între  cetitorii  noştri.  împotrivirea  ce  ni  s’a 
făcut  din  o  parte  a  mirenilor,  cari  propoveduiau  «înţelepciunea 
molitvelnicului»  pentru  preoţi,  s’a  dovedit  însaş  ca  o  faptă  pri¬ 
pită,  căci  treptat  şi-a  revocat  toate  părerile.  Noi  am  respins-o  cu 
demnitate  şi  hotărîre.  Credem  deci,  că  revista  noastră  în  decursul 
anului  trecut  şi-a  întemeiat  dreptul  la  vieaţă  şi  şi-a  câştigat  un 
credincios  cerc  de  sprijinitori,  cari  o  apreciază  după  merit. 

Drept  aceea  şi  de  aici  înainte,  rămânând  credincioşi  progra¬ 
mului  de  până  acum: 

vom  cultiva  ştiinţa  teologică  în  toate  ramurile  ei,  ţinând  ne¬ 
clintit  la  fundamentele  şi  principiile  ortodoxiei;  —  vom  promova 
idealul  religios-moral  şi  prin  aceasta  adevărata  cultură  creştină  în 
biserica  noastră;  —  vom  apăra  învăţăturile  şi  interesele  bisericei 
Şi  ale  preoţimei  noastre  faţă  de  nedreptele  împotriviri  ce  li-s’ar 

face;  —  vom  studia  vieaţa  religioasâ-morală  şi  socială  a  bisericei 
în  toate  manifestările  ei,  arătând  în  lumina  principiilor  creştine,  fără 
a  trece  în  personalităţi  şi  fără  a  face  cult  personal,  întru  cât  acele 
manifestări  şi  împrejurări  de  vieaţă  ale  bisericei  sunt  favorabile 
sau  nefavorabile  pentru  o  desvoltare  sănătoasă  a  ei;  —  vom  da 
poveţe  şi  îndemnuri  referitoarela  activitatea  pastorală  a  preoţimei, 
vom  informa-o  despre  momentele  mai  însemnate  din  vieaţa  bi¬ 
sericească,  vom  publica  în  fiecare  număr  lunar  cel  puţin  câte  o 
predică,  potrivită  pentru  o  Duminecă  sau  sărbătoare  din  luna 
respectivă,  iar  prin  recenziuni  obiective  şi  prin  informaţiuni  biblio¬ 
grafice  vom  ţinea-o  în  curent  cu  progresul  ştiinţii  teologice. 

Vorbind  în  teză  generală:  «Revista  teologică»  va  îmbrăţişa 
şi  în  viitor  tot  feliul  de  chestiuni  privitoare  la  ştiinţa  şi  vieaţa 
bisericească,  ţinând  seamă  de  trebuinţele  intelectuale  şi  cele  prac¬ 
tice  ale  preoţimei  noastre. 

Dacă  va  fi  cu  voia  Iui  Dumnezeu  şi  având  sprijinul  de  lipsă, 
vom  scoate  în  editura  revistei  noastre  şi  o  bibliotecă  teologică, 
constătătoare  din  publicaţii  religioase  şi  bisericeşti  folositoare 
pentru  preoţime  şi  popor. 

Prin  întreagă  lucrarea  aceasta,  credem  a  promova  mai  cu 
succes  nu  numai  desvoltarea  înţelenitului  câmp  al  literaturii  noa¬ 
stre  teologice,  îndemnând  pe  cei  capabili  spre  activitate  literară 
în  viitor;  nu  numai  lăţirea  ştiinţei  şi  culturii  creştine-bisericeşti 
în  cercuri  cât  mai  largi,  ci  şi  întărirea  acelei  unităţi  de  gândire 
şi  acţiune,  care  va  fi  cea  mai  puternică  chezăşie  pentru  consoli¬ 
darea  vieţii  religioase-morale  şi  culturale  în  biserica  noastră. 

Dorind  să  facem  mereu  îmbunătăţiri  şi  să  extindem  cuprinsul 
revistei,  —  pentru  a  acoperi  cheltuielile  necesare,  am  ridicat  preţul 
abonamentului  dela  6  la  7  cor.,  iar  pentru  România  dela  8  la  9 
lei,  cari  se  pot  plăti  în  două  rate  anticipative. 

Intrăm  deci  în  anul  al  doilea  cu  nădejdi  mai  mari. 

Mulţămind  colaboratorilor,  abonaţilor  şi  tuturor  sprijinitorilor 
noştri  de  până  acum  şi  rugându-i  să  ne  sprijinească  şi  de 
aici  înainte,  —  facem  nou  apel  cătră  preoţimea  întregii  noastre 
metropolii,  ca  să  ne  dea  binevoitorul  său  ajutor  şi  sprijin  întru 
realizarea  bunelor  servicii  ce  promitem  a  Ie  aduce,  pentru  cul¬ 
tura  sa  proprie  şi  pentru  progresul  bisericei  noastre. 

Redacţiunea. 

SĂRBĂTORILE  ÎMPĂRĂTEŞTI, 

b)  Tăierea  împrejur  a  Domnului. 

Cu  încercările  făcute  de  o  parte  pentru  desfacerea  sărbătorii 
colective  a  Epifaniei  dela  6  Ianuarie,  iar  de  alta  relativ  la  stato- 
rirea  terminelor  pentru  sărbarea  praznicelor  particulare  ale  Na¬ 
şterii  Domnului  şi  a  Tăierii  împrejur,  se  pare  că  ambele  părţi, 
adecă  atât  biserica  orientală  cât  şi  cea  apuseană,  au  depăşit  mar¬ 
ginile  îndreptăţirii  şi  ale  bazelor  istorice  şi  au  cutezat  cel  dintâiu 
pas  în  domeniul  hipotezelor.  E  deci  de  interes  să  observăm, 
chiar  instructiv  să  studiem  cum  acestui  pas  au  urmat  alţii.  De 
o  parte  biserica  orientală  ştia  bine  că  terminul  de  6  Ianuarie  al 
său,  ca  adevărată  zi  a  Botezului  Domnului  nostru  Isus  Christos, 
nu  se  poate  susţinea  cu  dovezi  istorice  din  sfânta  Scriptură;  dar 
după  ce  nu  se  putea  aduce  din  altă  parte  un  contra-argument, 
aşa  nu  subversa  motiv  suficient  ca  acest  termin,  odată  ales  atât 
de  potrivit,  să  nu  fie  susţinut  şi  mai  departe.  Ceeace  acum  totuş 
i-se  impunea  era,  ca  să  se  păzească  de  alte  consecvenţe,  ce  puteau 
urma  din  acest  termin  neistoric,  împrejurare,  pe  care  n’a  perdut-o 
nici  odată  din  vedere. 

De  altă  parte  nici  biserica  apusană,  pe  lângă  toată  îndrăz¬ 
neala  şi  curajul  ce  desvolta,  încă  nu  se  credea  destul  de  asigu¬ 
rată  contra  imputărilor  pentru  păşirea  atât  de  arbitrară  şi  auto- 
ritativă  cu  terminul  de  25  Decemvrie  spre  sărbarea  Naşterii  Dom¬ 
nului,  termin  pe  care  totdeauna  s’a  străduit  a-1  apăra  mai  mult 
prin  practică  şi  prin  sancţionarea  tuturor  consecvenţelor  urmate 
din  acela.  Şi  tot  practica  continuă  şi  necontrazisă  a  fost  carea  a 
sancţionat  şi  în  Orient  atât  terminul  de  25  Decemvrie  cât  şi  toate 
consecvenţele  sale. 

Dar  pe  lângă  practică,  se  pare,  că  la  sancţionarea  unui  în¬ 
semnat  număr  de  termini  pentru  marile  praznice  împărăteşti,  a 
mai  contribuit  încă  o  împrejurare  despre  care  se  credea  că  va 
aduce]  oare-care  bine  bisericei,  şi  anume  prin  aceea,  că  o  va 
pune  în  mai  strânsă  legătură  cu  credincioşii  săi.  Se  ştie  adecă 
că  primii  creştini  au  fost  atât  dintre  iudei  cât  şi  dintre  păgâni. 
Şi  fiecare,  venind  cu  tradiţiile  şi  deprinderile  sale  atât  etnice  cât 
şi  religioase,  îşi  dedea  multă  osteneală  ca  să  le  introducă  şi  în 
creştinizm.  Mai  cu  samă  făceau  aceasta  creştinii  dintre  judei.  Şi 

le-au  şi  succes  până  la  un  anumit  punct,  dovadă  construirea  bi¬ 
sericilor  după  asemănarea  bisericei  iudaice  şi  a  cortului  mărtu¬ 
riei,  dovadă  cele  două  mari  sărbători,  Paştile  şi  sărbătoarea  Cinci- 
zecimei,  după  analogia  sărbătorilor  iudaice. 

Nu  se  putea  însă  tot  aceasta  analogie  aplica  şi  la  creştinii 
dintre  păgâni.  Deci  ce  era  de  făcut?  S’a  excugetat  un  alt  mijloc 
de  atragere  cătră  creştinizm,  mai  cu  sama  în  Apus  sub  influinţa 
vechilor  tradiţii  etnice  romane  relativ  la  timpul  de  sărbătoare  a 
unor  mari  sărbători  naţionale,  apoi  sub  influinţa  limbei  latine. 
Anume,  biserica  apusană,  stăruind  a-şi  apăra  terminul  de  25  De¬ 
cemvrie  cu  toate  consecvenţele  sale,  a  căutat  ca  prin  practica  şi 
sancţionarea  acestora  să  facă  şi  un  lucru  bun,  schimbând  şi  pre- 
făcând  anumite  serbări  păgâne,  dela  anumiţi  termini,  în  sărbători 
creştine  cu  conţinut  creştin,  cu  bază  şi  haină  nouă  creştină.  De 
aceea  Ia  sărbătorile  introduse  mai  târziu,  foarte  adese  aflăm  re- 
peţindu-se  observarea,  că  la  început  cutare  sărbătoare  creştină 
corespunde  cutărei  ori  cutărei  serbări  păgâne,  cărei  biserica  i-a 
dat  conţinut  şi  caracter.  In  chipul  acesta  străformându-se  multe 
festa  fori  păgâne  în  sărbători  creştine,  viaţa  poporului  cu  toate 
tradiţiile  şi  deprinderile  sale  s’a  adus  în  mai  de  aproape  legătură 
cu  biserica  şi  cu  creştinismul.  De  aici  multele  datini  poporane 
la  marile  sărbători  ale  poporului  nostru,  pe  cari  le  aflăm  şi  în 
credinţele  păgâne  ale  popoarelor  de  viţa  latină. 

Una  dintre  astfel  de  sărbători  statorite  pe  baza  istorică  a 
Testamentului  vechiu  dar  în  legătură  şi  cu  tradiţii  etnice  mai  ales 
romane,  se  pare  a  fi  şi  sărbătoarea  numită  în  terminul  bisericesc 
« Tăierea  împrejur »,  iar  obicinuit  în  terminul  poporan  «Anul-nou» 
(ii  TiţţjiTOjut)  tov  X{j/otou,  Festum  circumcisionis  Domini). 

Baza  istorică  a  acestei  sărbători  este  prescripţia  legii  mo¬ 
zaice,  după  cum  o  aflăm  în  cartea  facerii  c.  17,  12,  unde  se  zice: 
«Şi  pruncul  de  opt  zile  se  va  tăia  vouă  împrejur,  toată  partea 

bărbătească  întru  neamurile  voastre .  Şi  Isus  Christos,  care 

n’a  voit  ca  să  strice  legea,  ci  ca  să  o  plinească,  s’a  supus  acestei 
prescripţii,  după  cum  mărturiseşte  sf.  evangelist  Luca  c.  2.  21. 
In  urmare,  asupra  îndreptăţirei  de  a  sărba  praznicul  Tăierii  îm¬ 
prejur  la  opt  zile  după  Naşterea  Domnului,  nu  mai  poate  întră 
discuţiune,  poate  însă  avea  loc  discuţia  asupra  terminului  tocmai 
de  1  Ianuarie,  dacă  cumva  nu  stă  necondiţionat  şi  fără  contra- 

zicere  terminul  de  25  Decemvrie  pentru  Naşterea  lui  Christos 
Şi  întru  adevăr  la  începutul  creştinătăţii  şi  până  târziu  în  epoca 
patristică  se  părea  a  fi  mai  curând  îndoelnic  şi  periculos  decât 
conzult  a  se  sărba  aceasta  sărbătoare  creştină  tocmai  în  timpul 
şi  deodată  cu  cele  mai  zgomotoase  petreceri  ale  anului  nou  păgân. 
Căci  de  pe  la  anul  Romei  601  iar  înainte  de  Christos  153  se 
hotărî  din  partea  statului  roman  ca  Ianuarie,  luna  zeului  lanus, 
să  fie  luna  cea  dintâiu  a  anului,  iar  Calendele  lui  Ianuarie 
adecă  ziua  dintâiu,  să  fie  începutul  anului.  La  47  a.  Chr.  luliu 
Caesar,  îndreptând  calendarul  a  mai  adaos  câteva  zile  şi  aşa  înce¬ 
putul  anului  nou  a  ajuns  a  fi  aşa  după  cum  e  astăzi,  devenind 
astfel  aceasta  sărbare  de  anul  nou  una  din  cele  mai  însemnate, 
strămutate  fiind  pe  această  zi  şi  aproape  toate  datinele  şi  cere¬ 
moniile  de  începere  a  anului,  cari  mai  înainte  erau  la  1  Martie 
ca  începutul  anului  Iui  Numa  Pompiliu. 

'  In  urmarea  tuturor  acestora,  în  aceasta  zi,  se  arangeau  cele 
mai  zgomotoase  petreceri,  atât  în  viaţa  privată  cât  şi  în  cea  pu¬ 
blică,  trăind  în  credinţa  că  bucuriile  acestei  zile  au  să  se  con¬ 
tinue  preste  tot  anul.  In  această  zi  toţi,  îmbrăcaţi  în  haine  de 
sărbătoare,  încunjurau  sfada,  se  salutau  şi-şi  făceau  prezenturi  de 
smochine,  faguri  de  miere,  curmale,  bani  etc.  Tot  în  această  zi 
clienţii  aduceau  daruri  patronilor;  chiar  şi  împăraţii  primiau  da¬ 
ruri  dela  popor.  Despre  Caligula  se  spune,  că  sta  toată  ziua  în 
vestibulul  palatului  ca  să  primiască  darurile  ce  i-se  aduceau  şi 
că  era  vai  de  cel-ce  nu  aducea,  ori  aducea  prea  puţin.  încât 
pentru  viaţa  publică,  în  calendele  lui  Ianuarie  consulii  şi  ma¬ 
gistraţii  aleşi  eu  sfârşitul  anului  vechiu,  întrau  în  oficiu.  Mai  în- 
tâiu,  în  zori  de  zi,  eşiau  sub  ceriul  liber  spre  a  căuta  semne  fa¬ 
vorabile,  apoi  mergeau  în  temple  pentru  de  a  sacrifica,  după 
aceea  primiau  gratulaţiunile,  pe  urmă  călări  pe  cai  albi,  petrecuţi 
de  senat,  patriei  şi  mulţimea  de  popor,  porniau  spre  capitol  pentru 
de  a  aduce  sacrificii  lui  Iupiter  Optimus  Maximus,1 

Proprie  toate  aceste  sărbări  nu  erau  alta,  decât  continuarea 
Saturn alielor,  sărbători  a  lui  Saturn,  cari  acum  se  încheiau.  In 
ziua  aceasta  însă  erau  special  în  onoarea  lui  lanus  ca  patronul 
hinei  întâiu  a  anului,  apoi  în  onoarea  zeiţei  Strenua,  carea  era 

1  Cf.  Dr.  At.  M.  Marienescu  :  Cultul  păgân  şi  creştin.  Tom.  I  pag.  41 — 42. 

adorată  ca  sprijinitoare»  tuturor  intreprinderilor,  de  unde  apoi  şi 
darurile  ce  se  dau  «bont  ominis  causa »  se  numiau  « strenae ». 

E  firesc  lucru,  că  bisericei  creştine,  precum  nu-i  conveniau 
aceste  zgomotoase  serbări,  aşa  nu  le-a  aflat  potrivite  nici  inten¬ 
ţiilor  sale  şi  nici  cu  evlavia  ce  se  datoria  lui  Dumnezeu  şi  Dom- 
i  nului  nostru  Isus  Christos,  a  cărui  Naştere  se  serbase  acum  cu 
8  zile  mai  ’nainte  iar  la  acest  termin  Tăierea  sa  împrejur.  Şi 
fiindcă  chiar  între  creştini  mulţi  se  lăsau  seduşi  a  lua  parte  la 
aceste  inconveniente,  pentru  aceea  biserica  a  păşit  cu  toată  energia 
contra  lor.  Cesarius  din  Arles,  combătând  toate  aceste,  în  pre¬ 
dicile  sale,  se  află  îndemnat  a  aduce  aspre  mustrări  unora  dintre 
creştinii  botezaţi  pentrucă  a)  îmbrăcaţi  şi  mascaţi  ca  boi,  cerbi 
sau  ca  bestii  sălbatice,  află  plăcere  a  umbla  din  casă  în  casă 
spre  a  conturba  liniştea  casei;  b)  pentrucă  unii  bărbaţi  îmbrăcaţi 
ca  femei,  iar  femeiie  ca  bărbaţi,  caută  a-şi  face  de  ruşine  sexul 
şi  portul;  c)  că  sunt  apoi  alţii,  cari  din  credinţa  deşartă,  în  ziua 
de  anul  nou  nu  dau  din  casă  nici  foc,  nici  altceva  din  avutul 
lor,  temându-se  ca  apoi  să  nu  ducă  ei  lipsă  peste  an ;  pe  când 
alţii  încarcă  mesele  cu  tot  felul  de  mâncări  şi  beuturi,  trăind  în 
îmbuibare  şi  în  desfrânări  pentru  ca  aşa  să  le  meargă  peste  an. 

Aşa  combătând  şi  mustrând  toate  extravaganţele  păgâne  de 
anul  nou,  fiindcă  iau  parte  Ia  ele  şi  unii  dintre  creştini,  Cesarius 
îndeamnă  pe  creştini  ca  în  aceasta  zi  mai  bine  să  postească  şi 
să  se  roage.  « Iejanemus  ergo  et  staltitiam  miseroram  hominum 
luqeamus ». . . .  Pro  illis  miseris,  qui  Calendas  colant.  Deo  quantnm 
possumus,  supplicemus».  (Serm.  129  şi  130). 

Aceleaşi  idei  le  desvoaltă  şi  sf.  loan  Gură  de  aur  într’o  cu¬ 
vântare  ţinută  la  2  Ianuarie  şi  întitulată  «de  Lazar»,  când  în¬ 
deamnă  la  post,  la  rugăciune  şi  pocăinţă  precum  şi  Ia  reflexiune 
asupra  scurţimei  vieţii  şi  la  răspunderea  ce  vom  avea  Ia  judecata 
din  urmă.1 

De  o  sărbare  bisericească  creştină  a  Tăierii  împrejur  ca  fe- 
stum  fori,  la  carea  să  iee  parte  şi  poporul  credincios,  nu  se  face 
pomenire  până  prin  jumătatea  a  Il-a  a  seci.  VI.  Chiar  nici  con- 
stituţiunile  apost.,  unde  se  ordinează  sărbarea  zilei  de  25  De¬ 
cemvrie  şi  cea  dela  6  Ianuarie,  încă  nu  fac  nici  o  amintire  de 
această  sărbătoare  (V.  13). 

1  Cf.  Puţul  de  aur,  de  metrop.  Grigorie,  Buzeu  1834,  pag.  340. 

Ca  sărbătoare  s’a  introdus  mai  întâiu  în  apus.  Pe  la  567 
un  sinod  din  Tours  ordinează  că  deia  Naşterea  lui  Cliristos  şi 
până  la  Epifanie,  toate  zilele  sunt  zile  de  sărbătoare.  Hotărît  şi 
explicat  a  ordinat  a  se  serba  la  1  Ianuarie  sinodul  din  Mainz 
dela  813,  ea  octavă  a  Naşterii  Domnului. 

Cauza  că  aşa  de  târziu  s’a  introdus  şi  sancţionat  aceasta 
sărbătoare,  este  a  se  căuta  în  împrejurarea  că  biserica  totdeauna 
a  avut  mare  frică  ca  creştinii  să  nu  se  obicinuiască  cu  toate  de¬ 
prinderile  şi  inconvenienţele  păgâneşti  dela  1  Ianuarie  ca  ziua  de 
începutul  unui  an  nou.  Cu  deosebire  biserica  din  Orient  era  stă¬ 
pânită  de  această  teamă.  Pentru  aceea  aci,  deşi  acum  ziua  Na¬ 
şterii  la  25  Decemvrie  se  sârba  de  prin  seci.  IV-lea,  ziua  de  1 
Ianuarie,  ca  ziua  Tăierii  împrejur  şi  a  numirei  lui  Isus,  a  fost 
sărbată  cu  o  anumită  îngrijire  şi  rezervă,  —  ba  singură,  numai 
ca  atare,  n’a  fost  sărbată  nici  odată,  ci  numai  în  legătură  cu  po¬ 
menirea  sf.  Vasilie  cel  mare,  arhiepiscopul  Cezariei  din  Capa- 
dochia,  organizatorul  monahizmului  în  biserica  orientală  şi  patronul 
tuturor  mănăstirilor  din  Orient,  mort  379  d.  Ch. 

Afară  de  biserică,  în  viaţa  de  toate  zilele,  publică  şi  privată, 
în  legătură  cu  acest  praznic,  se  mai  serbează  şi  schimbarea  anului 
civil  administrativ,  cu  care  ocazie  se  pare  că  şi  astăzi  se  repetă 
cu  multă  afecţiune  multe  din  vechile  tradiţii  etnice  şi  păgâne  de 
cari  amintiam  mai  sus,  fapt  ce  dă  zilei  însemnătatea  şi  strălu¬ 
cirea  ce  are. 

însemnăm  aici  şi  câteva  din  datinele  poporului  nostru  dela 
această  sărbătoare.  Obicinuit  ziua  de  1  Ianuarie  se  numeşte  Anul 
nou  şi  Crăciunul  mic.  Deprinderile  şi  datinele  cele  mai  obicinuite 
sunt:  Salutarea  împrumutată  cu  «An  nou  fericit».  Felicitările  de 
Anul  nou,  unde  se  poate  însoţite  şi  de  daruri,  feliurite  după 
stare  şi  poziţie.  Facerea  Călindarului  pentru  cele  12  luni  ale 
anului.  Colindatul  şi  acum,  apoi  Plugşorul,  Turca,  Cerbuţul,  Va- 
silca  etc.  La  Sân-Văsiu  ceriul  este  deschis.  Fetele  mai  cu  samă 
fac  pe  ursită  pentru  de  a-şi  afla  pe  viitorul  soţ.  Românii  din  Ar¬ 
deal  şi  Bucovina  fac  Vergel.  Se  caută  presemnele  anului  viitor. 
Vitele  se  adapă  de  pe  ban  de  argint  sau  de  aur.  Acum  odată 
în  an  vorbesc  şi  vitele  la  miezul  nopţii.  ( Cf.  S.  Mangiuca  Calend. 
pe  1882  şi  83).’ 


8 


c)  Sărbătoarea  Intimpînăriî  Domnului. 

Sărbătoarea  Gntimpinării  Domnului»  (vnanai-u)  iov  kvnlov 
v,pâv  '  h]6ov  XQteiov,  Festum  occursus)  ca  şi  sărbătoarea  Tă¬ 
ierii  împrejur  îşi  află  baza  legală  în  prescripţiile  legii  lui  Moisi 
(Lev  12,  2,  4,  6).  Iar  ca  sărbătoare  a  legii  nouă,  o  găsim  înte¬ 
meiată  la  sf.  evangelist  Luca  (în  c.  2,  22 — 32)  unde  spunânduni-se 
că  Domnul  nostru  Isus  Christos  a  împlinit  şi  această  lege,  se 
zice:  «Şi  când  s’au  împlinit  zilele  curăţeniei,  după  legea  lui  Moisi, 
au  adus  pe  Isus  pruncul  la  Ierusalim  ca  să-l  pună  înaintea  Dom¬ 
nului  şi  să  dee  jertfă  precum  s'a  zis  în  legea  Domnului:  o  pă- 
reche  de  turturele  sau  doi  pui  de  porumb.  Şi  era  un  om  în  Ieru¬ 
salim  anume  Simion ....  Şi  îi  era  făgăduit  dela  Duhul  sfânt  ca 
să  nu  vadă  moartea  până  ce  nu  va  vedea  pe  unsul  Domnului.  Şi 
a  venit  cu  Duhul  în  templu.  Şi  când  părinţii  au  adus  pe  pruncul 
Isus  ca  să  facă  cu  el  după  obiceiul  legii,  l-a  luat  în  braţele  sale 
şi  a  binecuvântat  pe  Dumnezeu  şi  a  zis:  « Acum  slobozeşte,  Stă¬ 
pâne,  pe  robul  tău,  după  cuvântul  tău». . . . 

Pe  baza  acestor  temeiuri  istorice,  nu  putea  încăpea  discuţia 
ca  la  40  zile  după  Naşterea  Domnului  urma  a  se  sărba  aducerea 
în  templu  ca  ziua  curăţirei  prescrisă  prin  lege,  au  căzut  însă  sub 
discuţie  terminul  sărbătorii,  întru  cât  nu  era  încă  general  admisă 
ziua  de  25  Decemvrie  pentru  sărbarea  Naşterii  Domnului.  Admis 
însă  acest  termin  şi  sancţionat  prin  practica  continuă  a  bisericei, 
a  urmat  ca  o  consecvenţă  firească  ca  Intimpinarea  Domnului  să 
fie  sărbată  la  40  zile  după  Naştere,  care  termin  cade  tocmai  pe 
2  Februarie.  Ca  sărbătoare,  cum  se  zice,  legată,  şi  aceasta  a  fost 
introdusă  mai  întâiu  în  Apus  şi  anume  de  cătră  patriarhul  Romei 
Gelasius  (492 — 496),  dar  numai  ca  sărbătoare  a  curăţirei  (festum 
purificationis  Mariae).  Ca  sărbătoare  a  Intimpinării  Domnului 
(vnanavlrf  festum  occursus)  a  fost  introdusă  formal  în  biserica 
orientală  de  cătră  Iustinian  I.  la  an.  542  deşi  ea  se  serba  deja 
de  mult,  după  cum  ne  putem  convinge  dintr’o  oraţiune  a  sfân¬ 
tului  Ioan  Gură  de  aur,  ţinută  la  acest  praznic  încă  la  387  în 
Antiohia.  Şi  e  de  însemnat,  că  acest  împărat  care  s’a  arătat  atât 
de  zelos  întru  a  introduce  şi  a  face  accesibil  şi  în  Orient  ter¬ 
minul  apusenilor  pentru  sărbarea  Naşterii,  când  e  vorba  de  în¬ 
tâmpinarea  Domnului  nu  se  provoacă  la  sărbătoarea  Naşterii,  ci 

se  crede  îndemnat  la  aceasta  din  pricina  unor  evenimente  neno¬ 
rocoase  ce  ar  fi  venit  peste  cetatea  Pompejopolis  din  Mytia  ni- 
micindu-o  aproape  jumătate,  se  zicea  anume  că  întâmplându-se 
un  strajnic  cutremur  de  pământ,  ar  fi  căzut  pe  pământ  ploae  de 
sânge;  că  ar  fi  erupt  ciumă  şi  pestilenţii  pustiitoare;  că  s’ar  fi 
auzit  strigând  după  ajutor  glasurile  celor  îngropaţi  sub  pământ 
şi  în  ruinile  acestor  nenorociri.  De  aceste  calamităţi  mişcat  îm¬ 
păratul  Iustinian  1.  s’ar  fi  aflat  îndemnat,  după  cum  ne  spune 
Paulus  Diac.  a  introduce  în  onoarea  Mântuitorului  Cliristos  săr¬ 
bătoarea  întâmpinării  ca,  precum  în  templu  a  primit  să  fie  întâm¬ 
pinat  de  bătrânul  Simion,  aşa  să  vină  şi  acum  într’ajutor  celor 
nevoieşi  şi  năcăjiţi.  Dar  faptul  însă  este,  că  el  şi  prin  aceasta  a 
căutat  mai  mult  ca  pe  o  cale  nesimţită  să  împrietinească  Orientul 
cu  Apusul  în  privinţa  sărbării  Naşterii  după  practica  apusană  la 
25  Decemvrie.  Dovadă  despre  această  intenţiune  a  sa  ne  dă  şi 
împrejurarea,  că  ei  încunjură  numirea  de  sărbătoarea  curăţirei 
şi  introduce  numirea  mai  generală  şi  mai  evangelică  de  «întâm¬ 
pinarea  Domnului  >,  împrejurare  pe  carea  o  scoate  în  lumină 
scriitorul  Nicefor  când  susţine,  că  Iustinian  anume  a  voit  ca  să 
se  serbeze  peste  tot  pământul  o  sărbătoare  a  Intimpinărij  Mân¬ 
tuitorului  ( > )  iov  UaîrjQoq  vnanav-irj). 

Aceasta  sărbătoare  se  mai  numeşte,  mai  ales  în  limbajul 
poporan  şi  ziua  cu  luminările  şi  biserica  apusană  a  ştiut  să  afle, 
atât  pentru  numirea  de  festum  purificationis ,  cât  şi  pentru  nu¬ 
mirea  de  « Ziua  cu  luminările »  o  potrivită  coincidenţă  atât  cu  o 
anumită  sărbătoare  păgână  romană  cât  şi  cu  tradiţiile  etnice. 

încă  de  pe  timpul  lui  Numa  Pompiliu,  luna  Februarie  ca  cea 
din  urmă  a  anului  (anul  se  începea  cu  luna  Martie)  era  dedicată 
lui  Pluto  Februus  şi  cultului  zeităţilor  din  infern.  Insuş  numele 
de  Februarie  însamnă  moment  sau  timp  de  curăţire,  lustratio  vel 
purgatio,  după  cum  ne  spune  Festus  Gramaticul :  Februarius 
mensis  dictus,  quod  tune,  i.  e.  extremo  mense  anni  populus  februa- 
retur ,  e.  lustraretur ,  purgaretur,  care  curăţire  era  însoţită  de 
anume  ceremonii  şi  sărbări  numite  <februaliay>  şi  « lustratio  pa- 
goruni ->  adecă  a  agronomilor  dela  sate  pentru  buna  rodire  a  pă¬ 
mântului  şi  a  seminţelor  ce  acum  se  aflau  în  sinul  pământului.1 


Cf.  Dr.  At.  Marienescu,  opul  citat. 

Cu  sărbările  numite  lustrationes  erau  în  legătură  aşanumi- 
tele  Amburbalia  sau  Amborvalia ,  procesiuni,  cari  se  făceau  în 
jurul  cetăţii  cu  făclii  aprinse  sau  în  onoarea  zeiţei  Ceres,  carea 
îşi  căuta  cu  luminarea  aprinsă  pe  răpită  sa  fiică,  Proserpina,  sau  — 
ceeace  e  mai  probabil  —  pentru  de  a  adauge  curăţirei  făcute 
prin  stropirea  cu  apă  pe  cea  făcută  prin  foc. 

Biserica  latină  din  Apus  a  căutat  să  combine  ambele  mo¬ 
mente  şi  să  le  păstreze,  dându-le  însămnare  şi  haină  creştină. 
Anume,  păstrând  pentru  2  Februarie  numirea  sărbătorii  ca  festuni 
purificationis  Mariae,  în  locul  făcliilor  a  întrodus  aşa  numita  «bi¬ 
necuvântare  a  luminărilor»  şi  purtarea  lor  în  procesiune  ca  un 
festuni  candelarum  s.  luminam,  substituind  astfel  prin  aceasta  săr- 
barea  păgână  Amburbalia,  iar  prin  festum  purificationis  sărbările 
Februalia  şi  Lustrationes.  Drept  aceea  în  biserica  apusană  catolică 

sărbătoarea  dela  2  Februarie  se  numără  între  sărbătorile  Măriei. 

* 

Ca  credinţe  poporane  însemnăm:  «Martinii»  de  iarnă,  cult 
vechiu  în  onoarea  lui  Marte,  şi  cari  cad  totdeauna  40  de  zile 
după  Crăciun.  La  1  şi  2  Februarie  se  face  apă  sfinţită  ameste¬ 
cată  cu  unt  pentru  ungerea  pomilor  contra  omidelor.  «Ziua  ur¬ 
sului»  cade  totdeauna  pe  ziua  Întâmpinării.  La  ziua  ursului  iasă 
ursul  din  peşteră  şi  joacă,  apoi  de  este  soare  şi-şi  vede  umbra, 
iară  întră  în  bârlog  şi  nu  iasă  6  săptămâni,  fiindcă  atâta  încă  are 
să  ţină  iarna.  G.  Pletosu. 


DIN  TRECUTUL  BISERICEI  ROMÂNE  BIHORENE. 

VI.  Calvinizm. 

Istoria  maghiară,  pe  baza  cronicei  lui  Thuroczi,1  ne  spune, 
că  Ladislau  cel  Sfânt,  înainte  de  a  ajunge  rege,  pe  când  era  încă 
beliduce,  la  lupta  dela  Cserhalom  (corn.  Solnoc-Dobâca)  întâm¬ 
plată  la  a.  1073,  a  scăpat  din  ghiarele  unui  Cuman  pe  o  fată, 
despre  care  credea  a  fi  fata  episcopului  dela  Oradea.  Despre 
acest  episcop  susţine  Antonie  Gănoczy,2  că  nu  era  episcop  de 

1  Stephanus  Thuroczy:  „Coronicon1',  p,  II,  c.  XL1X. 

s  Gânoczy :  „Dissertatio  historica  critica  de  Sancto  Ladislao  fundatore  Eppatus 
Varadinensis".  Vienae  1775,  pag.  71.  Gânoczy  era  canonic  latin  la  Grade,  şi  după 
moartea  arhiereului  vicar  M.  Kovâcs  ia  a.  1775  ajunge  el  vicar  peste  Românii  uniţi 
până  la  1777,  când  Românii  câpătară  episcop  propriu  pe  M.  Dragossy. 

rit  latin,  ci  un  episcop  român  ortodox,  care  ar  fi  locuit  în  Orade, 
de  unde  şi-ar  fi  strămutat  locuinţa  în  alte  părţi  ale  Bihorului 
numai  mai  târziu,  dupăce  sf.  Ladislau  ajungând  rege  a  întemeiat 
în  Orade  episcopia  latină.  Este  ştiut,  că  istoriografia  mai  nouă  1 
a  Ungurilor  a  adus  dovezi  suficiente,  că  episcopia  latină  a  Orăzii 
nu  este  întemeiată  de  sf.  Ştefan,  ci  de  sf.  Ladislau.2 3 

Precum  s’a  întâmplat  mai  înainte  la  Mureşana,  că  sf.  Ştefan, 
dupăce  a  învins  pe  Achtum,  ducele  Titnişanei,  a  izgonit  călugării 
orientali  de  acolo  şi  apoi  a  împopulat  mănăstirea  cu  călugări 
apuseni,  —  tot  asemenea  făcu  acum  şi  Ladislau,  căci  dupăce  ri¬ 
dică  o  prepozitură,  iar  mai  apoi  o  episcopie  apusană  în  Orade, 
episcopul  răsăritean  trebui  să  ia  lumea  în  cap.  După  acelaş  Gâ- 
noczy,  episcopul  român  şi-ar  fi  luat  sediul  la  Beiuş.® 

Este  ştiut,  că  până  pe  timpul  papei  Inocentie  al  111-Iea 
(+  1216),  în  Ungaria  era  o  singură  mănăstire,  care  se  afla  ex¬ 
clusiv  în  folosinţa  călugărilor  de  rit  apusan.4  Celelalte  toate  erau 
orientale,  ori  mixte,  căci  călugării  apuseni  începuseră  a  se  intro¬ 
duce  în  ele.® 

înainte  de  întemeierea  episcopatului  latin  de  Orade,  sub  re¬ 
gele  Gejcsa  1,  imediatul  înaintaş  al  lui  Ladislau,  se  face  pomenire 
de  o  astfel  de  mănăstire  bazilitană  <la  Tormova»  în  ţinutul  Bi¬ 
horului,  unde  din  helestăul  (=  pescăria)  woiser  1 */a  parte  era  zestrea 
maicelor  dela  Tormova.'* 

Din  un  raport  oficial  al  episcopului  Piligrin  de  Passau,  datat 
la  a.  972  cătră  papa  Benedict  al  VH-lea 7  ne  încredinţăm,  că  în 

1  Vezi  un  rezumat  la  Dr.  Balics  L.  „A.  r.  kath.  egyh.  tort.  magyarorszagban". 

Budapest,  1885  t.  90,  91,  361,  365. 

3  Afară  de  locul  amintit  cu  răpirea  fecioarei,  Thuroczy,  înainte  de  a  ajunge  La¬ 
dislau  rege,  mai  pomeneşte  în  două  rânduri  despre  episcopul  orâdan.  Chronic,  p.  II, 

c.  LI! :  „Putans  illam  esse  filiam  episcopi  Varadiensis . Misit  etiam  dux  ad  regem 

episcopum  Varadiensem  et  nequain  Vatha...  Rex  remisit  Vatham  et  episcopum  Va- 
radinensem“. 

3  L.  c.  pag.  71.  Ca  şi  Gânoczy  cugeta  şi  Andr.  Balugyănszky,  prof.  în  Ungvăr 
„Egyhâzi  tOrtenetirat“.  Eperjes  1846  pag.  301,  488,  489  şi  mulţi  alţi  străini. 

1  Katona.  Hist.  critic,  tom.  IV,  pag.  735;  f’ray,  Spec.  hier.  eccl.  hung.,  par.  II, 
pg.  162;  Feher,  Codex  dipiom.  11,  646;  Bunea,  ier.  pg.  89,  90;  Balics,  1.  c.  II,  II  301 — 3; 
596-7. 

*  Basilovitz,  i.  c.  pars  IV.  c.  XXVIII  pg.  242;  Balugyănszky  I.  c.  305,  311,  312. 

5  Katona,  1.  c.  II,  366;  Prav,  1-  c.  I,  322;  Fejer,  Codex  Dipiom.  I,  428;  Knatiz 

Nândor,  Monum.  Eccl.  Strig.  1,  53 — 55.  Cf.  şi  Balics  1.  c.  I,  I,  477  şi  I,  II,  395,  396; 
Bunca  ierar.  92,  94. 

7  Melchior  Inchofer,  An.  ecclesiast.  Reg.  Hung.  Romae,  1664,  anno  980. 


12 


patria  noastră  înainte  de  descălecarea  Ungurilor  au  existat  7 
episcopate,  cari  deşi  erau  subordonate  mitropoliei  de  Lorch, 
aproape  de  Linz,  totuş  unele  din  ele  par  a  fi  fost  orientale.’ 

Papa  Eugen  al  (I-lea  se  îndreaptă  la  anul  826  cu  o  scrisoare 
cătră  principii,  cari  stăpâneau  atunci  în  patria  noastră  şi  cătră 
episcopatul  lor,  îndemnându-i,  ca  conform  cu  tradiţia  bisericei, 
pe  cât  este  numai  cu  putinţă,  să  înfiinţeze  episcopatele  în  Panonia 
în  acele  locuri,  unde  se  află  urme,  că  ar  fi  existat  şi  mai  nainte.2 

Dacă  admitem  acum,  că  noi  Românii  suntem  urmaşi  ai  Daco- 
Romanilor  şi  am  locuit  fără  întrerupere  în  Panonia,  atunci  epis¬ 
copatele,  cari  au  existat  acolo,  au  trebuit  să  fie  ale  noastre,3 
măcar  în  o  bună  parte.  Este  de  necrezut,  că  ar  fi  lipsit  organi¬ 
zaţia  bisericească  acolo,  unde  a  existat  de  fapt  organizaţiune  po¬ 
litică.4 

Limba  liturgică,  precum  şi  episcopatul,  a  putut  fi  şi  bulgar 
şi  supus  bisericei  bulgare  din  Balcani,  pentrucă  şi  ducatele  de 
aici  erau  supuse  regatului  bulgar. 

Regele  Ungariei  Emeric  scrie  în  1204  lui  Inocentie  al  111-lea, 
ca  să  se  îndure  a  înfiinţa  pe  sama  Grecilor  un  episcopat  propriu, 
pentrucă  unele  (quaedam)  biserici  de  ale  monarhilor  greci  din 
regatul  Ungariei  se  prăpădesc  cu  desăvârşire,  din  negrija  episcopilor 
latini  şi  pentru  blăstămăţia  mare  a  acelor  Greci  [et  per  ipsos 
Graecos  qui  valde  sunt  (sicut  asserit)  dissolutij. 

Trebue  că  reprezentaţiunea  aceasta  o  face  Emeric  la  stăruinţa  3 
Grecilor,  cari  erau  în  continuu  nepăciuţi  de  cătră  clerul  latin, 
pentrucă  nu  voiau  să-şi  părăsească  ritul  şi  practicele  resăritene. 
Inocenţie,  la  16  Aprilie  1204,  recearcă  pe  episcopul  latin  al  Orăzii,6 
Simion,  şi  pre  abatele  dela  Bakony-Bel  de  Petis  ori  de  Pilis,  ca 
să  cerce  cu  de-amăruntul,  că  putea-s’ar  reforma  mănăstirile  acestea 
prin  călugării  greceşti  şi  că  învoi-s’ar  episcopii  diecezani  latini,  ca 
dintre  Greci  să  fie  pus  unul  de  episcop  şi  episcopatul  să  fie 
exemt  de  jurisdicţia  latinilor,  supus  imediat  papei.7 

1  Runea,  Ier.  98 — 99;  Păcâţian,  Istoriografii  32,  Ralia,  1.  c.  I,  I,  70. 

2  Dalics,  1.  c.  I,  I,  70. 

‘  Păcăţian,  1.  c.  31. 

4  Popoviciu,  Uniunea,  pag.  2-3;  Ardelean,  I,  41. 

5  Balugyânszky  312,  313. 

*  Theiner  vet.  monumenta  Slavorum  meridionalium  nr.  55,  p.  33  şi  Pray  spec.  h. 
eccl.  hung.  II,  p.  279. 

1  Pesty  szorenyibansăg  I,  342,  Pejer  cod  dipl.  II  429  şi  Hurmuzaki  l.  p.  39. 

Ce  răspuns  să  fi  primit  Roma  în  chestiune  şi  daca  preste 
tot  s’a  făcut  vr’un  raport  oarecare  în  respectul  acesta,  n’avem 
ştire,1  destul  atâta,  că  la  doi  ani  după  aceasta,  papa  Inocentie  în 
11  Maiu  1206,  îi  dă  voie  arhiepiscopului  Ioan  dela  Kalocsa,  după 
cum  au  cerut,2  ca  să  aducă  sub  ascultarea  bisericei  catolice  şi  să 
supună  mitropoliei  de  Kalocea  în  oarecare  episcopat  aflător  în 
pământul  fiilor  lui  Beleknese  (quidam  Episcopatus  în  terra  filiorum 
Beleknese  consistit),  carele  până  aci  n’a  fost  supus  nici  unei  mi¬ 
tropolii  (deci  pare  a  fi  episcopat  nou).  Papa  scrie  mitropolitului, 
ca  să  bage  bine  de  samă  şi  numai  atunci  să-şi  supună  acest 
episcopat,  dacă  nu  e  cumva  subordonat  patriarhului  din  Constan- 
tinopole,  pentrucă  de  curând  biserica  constantinopolitană  s’a  întors 
Ia  unire  şi  aşa  nu  voieşte  a  o  despoia  de  dreptul  său.  Papa  face 
adecă  aluziune  la  împăcarea  efemeră  şi  neserioasă  ce  s’a  făcut  în 
1203  între  Apus  şi  răsărit,  în  urma  cruciatei  a  patra  şi  a  reha- 
bilitării  pe  tronul  bizantin  a  ex-împăratului  Alexă  Comnen  IV. 

Despre  acest  episcopat  din  ţara  fiilor  lui  Beleknese  s’a  crezut 
până  acum,  că  e  episcopatul  român  de  Beiuş.  Critica  modernă 
a  istoriografiei  maghiare  îl  revindecă  însă  pe  sama  fiilor  unui  cnez 
Belos  şi  îl  aşază  între  Dunăre  şi  Sava,  dar  recunoaşte  că  epis¬ 
copatul  a  fost  de  legea  răsăriteană  şi  că  însuş  cnezul  Belos  (Bele) 
a  fost  un  sârb  de  legea  orientală.  Istoricul  Balics3  susţine  apoi 
că,  banul,  cnezul  Belos  (Bel),  a  fondat  mănăstire  de  rit  latin  şi  a 
introdus  în  ea  benedictini  la  Ban  monostor,  deci  Balics  nu  vor¬ 
beşte  de  episcopat.  Altcum  până  pe  timpul  acesta,  adeseori  locuiau 
împreună  în  Ungaria  monahii  greci  cu  cei  latini,  căci  diversitatea 
de  rit,4  disciplină  şi  alte  obiceiuri,  nu  era  nici  pe  departe  aşa 
mare  ca  azi. 

Întrebarea  cu  episcopatul  Belecnese,  după  datele  de  cari 
dispunem  până  în  prezent,  nu  poate  fi  primită  de  încheată.  Căci 
ca  să  fim  scurţi  —  abstrăgând  dela  alte  momente,  dacă  episcopatul 
acesta  a  existat  în  adevăr  undeva  între  Dunăre  şi  Sava,  cum  se 
poate  că  a  perit  fără  urmă,  şi  fără  să  ne  fi  rămas  vre-o  pomenire 


1  Balics  ].  c.  II  2.  p.  34,  593. 

!  Pray  1.  c.  II.  41,  Ardelean  I,  94,  95,  Balugyănszky  311,  488,  489.  Bunea  ietaahia 
191—194,  neagă  episcopia  de  Beiuş.  Aşa  şi  Boroş  „Unirea"  1896  nr.  16. 

3  1.  c.  II  2.  597. 

4  idem  ibidinem  598. 

despre  el  în  tradiţie?  Combinaţiunea  dela  Balics,  că  s'au  topit  ia 
1229  în  episcopia  latină  de  Sirmiu,  nu  poartă  criterile  plauzibilităţii. 
Deocamdată  numai  atâta  se  poate  zice  «res  adhuc  sub  iudice  est». 

Părerile  consfinţite  de  venerabilitatea  vechimei,  nu  pot  da 
loc  altor  ipoteze  decât  atunci,  când  acelea  pe  lângă  că  sunt  nouă, 
sunt  în  aceeaş  vreme  şi  mai  probabile.  Nu  ştim  ce  moment  ar 
milita  pentru  părerea,  că  «Beleknese»,  e  posesiunea  lui  Belos  şi 
nu  Beiuşul  nostru.  Ambele  opiniuni  sunt  de  atari,  că  nu  exchid 
posibilitatea  unei  a  treia  combinări,  poate  mult  mai  verosimilă, 
că  acestea  două.  Azi-mâne  putem  da  de  ceva  indicii,  cari  ne  vor 
îndemna  să  căutăm  terra  filiorum  Beleknese  în  alte  părţi. 

In  părţile  Bihorului  mai  dăm  de  un  episcopat,  sau  mai  bine 
zis  de  un  episcop  român.  Pecând  despre  cei  ce  am  amintit  până 
acuma,  poate  fi  vorba,  că  uniţi  ori  desbinaţi  au  fost  de  scaunul 
roman  pe  atunci,  acesta  cu  care  ne  întâlnim  aici  mai  pe  urmă, 
nu  e  nici  unit,  nici  neunit,  ci  calvin  veritabil.1 

Unde  a  rezidat  nu  ştim,  dar  e  din  satul  Burda  şi  principele 
George  Râkoczy  I,  Ia  30  Septemvrie  1641,  când  îl  denumeşte  de 
«adevărat  episcop  al  Valahilor»  din  comitatul  Bihorului,  îl  numeşte 
—  popa  Avram  Burdânfalvi.  El  e  izolat  de  corpul  ierarhiei  române 
şi  e  supus  direct  superintendentului  maghiar  din  Bălgrad  şi  senio¬ 
rilor,  protopopilor  aceluiaş  superintendent,  cari  se  aflau  în  comi¬ 
tatul  Bihorului. 

Avea  datorinţă  să  predice  şi  să  slujească  în  limba  poporului 
şi  să  poarte  bună  grije  ca  şi  preoţimea  sa  subalternă  să  urmeze 
tot  aşa.  Pentruca  în  chipul  acesta  şi  «bieţii  valahi  să-şi  poată 
câştiga  zilnic  hrana  sufletească,  atât  în  religie,  cât  şi  în  ştiinţa 
mântuitoare  şi  din  zi  în  zi  scoţându-se  din  întunerecul  rătăcirilor 
superstiţioase,  să  fie  conduşi  spre  lumină».  Dacă  va  da  de  sate 
de  acelea  unde  nu  se  află  biserică  de  loc,  ori  este  ruinată,  «să 
nu  pedepsească  satul  cu  dela  sine  putere,  ci  aceasta  să  o  notifice 
principelui  şi  să  concrează  lucrul  la  buna  chibzuială  a  acestuia. 

Pentru  cazul  că  Burdânfalvi  nu  ar  corespunde  aşteptărilor 
lui  Râkoczy,  «aceasta  sa  se  aducă  Ia  cunoştinţa  principelui  şi  el 
va  fi  liber  a-1  degrada  şi  a-1  înlocui  cu  altul  mai  demn»...  îi  se 

1  iV.  Dobres:u  Fragmente  pag.  26-29  şi  Lupds  Jănos  „azerdelyi  gor.  keleti  egy.“. 
Budapest  1904  pg.  9. 

dă  voe  a  umbla  şi  a  lucra  liber  în  toate  afacerile  episcopeşti ; 
să  fie  ţinut  şi  apărat  în  demnitatea  lui,  care  i  s’a  dat  pentru 
îndreptarea  lucrurilor  bisericeşti. 

G.  Bariţiu  1  mai  ştie  de  un  episcop  sau  superintendent  român 
calvin  pentru  românii  din  Bihor,  Acesta  e  Mihail  din  Voivodeni,* 
Vajdafalva 3  comună  pe  Crişul  alb,  lângă  canalul  Nâdor,  între 
Repszeg  şi  Aldeşti.  Mihail  însă,  cum  se  vede*  din  diploma  lui 
Sigismund  Râkoczy4  dată  în  Beiuş  la  15  Ianuarie  1608,  nu  a 
fost  ridicat  la  rangul  de  superintendent,  ci  numai  constituit  de 
conţionator  şi  învestit  cu  favorurile  păstorilor  reformaţi  unguri, 
şi  scos  de  sub  ascultarea  episcopului  românesc  Sava,  dela  Lipova  (?) 1 
căruia  nu  are  ai  plăti  dăjdîi. 

Trebue  că  pe  la  începutul  veacului  al  XVII-lea,  între  românii 
bihoreni  era  binişor  lăţit  calvinizmul,  căci  în  amintita  diplomă 
dată  lui  Mihail  se  dă  voe  românilor  calvinizaţi  a-şi  alege  episcopi 
seniori  şi  alţi  slujbaşi  bisericeşti,  după  obiceiul  lor  de  mai  ’nainte, 
din  neamul  lor,  aşa  cum  fac  şi  calvinii  ceialaiţi  şi  să  nu  mai  de¬ 
pindă  în  viitor,  de  externi  şi  de  bisericile  religiunei  străine,  anume 
nu  de  episcopii  şi  seniorii  sârbilor  şi  românilor. 

Aşadară  la  1608,  poporul  şi  preoţimea  română  calvinizată  de 
pe  Crişuri,  în  frunte  cu  predicatorul  său  din  Voivodeni,  se  rup  11 
de  restul  celorlalţi  fraţi. 

Bisericile  românilor  calvinizaţi  dela  Criş,  mai  au  fericirea  de 
a  fi  smulse  de  sub  păstorirea  mitropolitului  Bălgradului  încă 
odată,  la  10  Octomvrie  1643,  prin  decretul  lui  Georgiu  Râkoczy  I, 
cu  care  pune  de  vlădică  pe  Simion  Ştefan.7  Protopopul  român  calvin, 
carele  inspecta  aceste  biserici  trebue  că  nu  era  destul  de  zelos 
întru  promovarea  intereselor  calvine,  căci  în  15  Decemvrie  1648, 
principele  Georgiu  Râkoczy  al  11-lea,  află  cu  cale  al  înlocui  cu 
Petru  Csucsy,  adecă  nemeş  din  satul  Ciuciu.® 

'  Părţi  alese  din  ist.  Trans.  125,  137,  139,  148,  210. 

*  Bunea  v.  e.  70,  71,  97.  autonom  340,  311. 

s  Roros  în  „Unirea"  din  1894  nr.  27  pg.  206  şi  1896  pg.  127  zice,  că  e  Nemoeşti 
de  lângă  Beiuş. 

4  Cipar  arhiv  p.  609- -610. 

6  Aici  pg.  410. 

•  Boroş  „Unirea"  1896  pg.  127.  fii, 

7  Decretul  la  P.  Maior  ist.  bis.  72,  apoi  la  Cipar  arhiv  627,  672,  după  Bod  Peter, 
brevis  Vaiachortim  Historia,  Şincai  la  Cipar  „Fragm."- 198-  201.  Popea  75,  76.  Ardelean 

îl.  15. 

’  Mărki  „Aradmegye  es  Arad  sz.  k,  v.  monographiâja".  Arad  1895,  II,  237.  Bunea 
v.  e.  97,  98,  autonom.  341.  Stef.  Pop  „Unirea"  25,  II.  /orga  sate  55. 

Are  sa  predice  cuvântul  lui  Dumnezeu  româneşte,  tot  aşa 
să  facă  şi  preoţii  subalterni.  Să  primească  şi  să  impună  şi  altora 
catechizmul  român  râkoczian.  Să  lapede  superstiţiunile  dela  botez 
şi  cununii,  să  nu  facă  divorţuri  fără  auctorizare  dela  superinten- 
dentul  maghiar.  Să  urmeze  înviaţiunile  liberate  cu  5  ani  înainte. 
Popimea  să-l  asculte  sub  pedeapsa  lipsirei  de  oficiu.  In  toate 
afacerile  să  asculte  de  episcopul  ortodox»  calvin  maghiar. 

Tot  cu  condiţiuniîe  acestea  pune  protopop  la  11  Aug.  1052, 
Qeorge  Râkoczi  11  şi  pentru  Românii  calvinizaţi  din  împrejmuirea 
Sighetului  Marmaţiei,  în  persoana  lui  Simion  Petraşcu 

Acest  principe  la  2  Aprilie  1650,  face  nobil  pe  preotul  Ioan 
Siat  (Siiati)  Pap,  din  Ucuriş  (Okorito)  în  provinţa  Beiuşului 
pentru  meritul,  că  s’a  lăpădat  de  biserica  orientală,  şi  că  de  când 
e  păstor  calvin,  a  dovedit  zel  mare;  este  prospect  că  în  viitor 
va  presta  lucruri  şi  mai  mari.2 

Nobilitarea  se  acoardă  şi  urmaşilor  săi  de  ambele  sexe,  semn 
vădit,  că  nu  într’atâta  e  resplată  personală  pentru  lucrurile  făcute,, 
cât  e  îndemn  şi  momeală  pentru  cei  slabi  de  înger  să-şi  renege 
credinţa  şi  neamul. 

In  Vajdafalva  şi  înainte  de  conţionatorul  amintit  (Mihail), 
aflăm  preot  român  calvin,  carele  ia  parte  Ia  sinodul  calvin  ţinut 
la  Oradea-Mare  în  anul  1569. 8  Numele  lui  e  Francisc  Achim; 
deci  se  vede  că  calvinizmul  a  întrat  îndată  la  început  în  sionul 
slab  păzit  al  românimei  bihorene. 

La  9  Iunie  1630  se  ţine  în  Dobriţin  un  sinod  foarte  frec¬ 
ventat,  la  care  se  aduc  dispoziţiuni  faţă  de  popimea  protestantă 
română  din  jurul  Orăzii4;  se  aşază  protopopi  calvino-români, 
preste  popimea  aceasta  hibridă.  Protopopii  se  vor  îngriji,  ca  po¬ 
pimea  să  fie  calvină  din  convicţiune  şi  nu  numai  de  dragul 
libertăţii.5 

După  prescriptul  oral  al  protopopiei  ref.  de  dincolo  de  Tisa, 
redactat  în  17  Iunie  1631,  Mihai  Tatarosi  Tu  pus  între  românii 

1  Cipar  Arhiv  610,  Fragmente  204  după  Şincai.  Bunea  autonom.  342,  v.  c.  93. 
St.  Pop.  25.  II.  [orga  sate  55.  fiurmuzaki  19,  20,  Bariţ  !.  c.  141.  „Preot.  Rom/'  Gherla 
an.  1890  p.  289.  Popoviciu  „uniunea"  19.  Şincai  erori.  III.  53. 

a  Dobrescu  1.  c.  29,  30. 

s  Boros  „Unirea"  1896  pg.  135,  după  Răcz  Kăroly,  Zarând  egyhâzmegye  tortenete. 
Bunea  autonom.  340,  341.  * 

4  Bunyitay  1.  c.  33 

‘  Bunea  1.  c.  343,  Hunfalvy.  olah  tort.  II,  334. 

(din  Tatards)  tataroşeni  (ordinâltatott)».  Tataros  e  în  districtul 
Bărgăului  Beretyo.  Tot  atunci  se  zice,  că  în  Popeşti,  Papfalva, 
distr.  Lunca,  Laksâg,  e  preot  calvin  român  Petru  Papfalvi.1 

In  1635:  Tatarosi  Peter  şi  Papfalvi  Peter  continuă  a  pre¬ 
dica  reforma.  La  1671  în  Csehtelek  e  Tatarosi  Jânos  şi  în  Monos- 
Petri  e  Kâvesdi  Petru.  Preste  patru  ani  dăm  în  Sârszeg  de 
Szovârhegyi  Mihâly  în  Tothfalu  de  Tothfalusi  Demeter  şi  în 
Tataros  de  Tatarosi  Mozes. 

In  sinodul2  din  1678  ţinut  în  Nagy-Leta  seniorii  români: 
Pap  Mihâly  şi  Nagra  Andrâs,  se  auctorizază  a  inaugura  de  păstori 
în  ţinutul  de  dincolo  de  Criş:  Pe  Debreceni  Jânos,  Kospallagi 
Peter  şi  Fancsikaj  Gyorgy,  clerici  români.  — •  La  1681  în  Almosd 
întimpinăm  români  protestanţi,  păstoriţi  de  preotul  Gal. 

Reforma  s’a  înrădăcinat  mai  adânc  pe  Eriu  şi  Bărgău  (Ermellek 
şi  Beretyd)  şi  aici  s’a  susţinut  mai  mult.  Cum  însă  se  întuneca 
steaua  principilor  pământeni,  aşa  se  strângeau  şi  comunităţile 
unite  în  credinţă  cu  ei, 8  ca  apoi  iarăşi  să  se  unească  tot  numai 
aşa  de  slab  ca  şi  până  aci,  cu  religia  acelora,  cari  erau  chemaţi 
acuma  a  fi  depozitari  puterii  lumeşti. 

A  fost  un  timp  scurt  când  ambele  uniri :  vechea  calvină  şi 
noua  catolică,  au  încăput  de-odată  şi  paralel  în  largul  Sion  românesc 
al  Bihorului. 

Reintegrându-se  ierarhia  catolică  în  scaunul  său  istoric  de 
Oradea,  numai  decât  se  luară  şi  măsurile,  ce  după  împrejurările 
şi  vederile  veacului,  se  cugetau  apte  spre  a  repara  destrucţiunile 
enorme,  pricinuite  de  Turci  şi  calvini. 

Mai  tare  înţăpa  ochii  catolicilor  frânturile  de  români  calvini, 
cari  mai  vegetau  ca  vai  de  ei  în  ţinutul  Luncei,  Bărgăului  şi  pe 
ţermurii  Eriului,  dreptce  pe  la  1703  călugării  —  din  Oradea,4 5 6 
Franciscanii,3  după  alte  izvoare  se  zice,  că  Iezuiţii  *!,  se  năpustiră 
cu  toată  setea  asupra  lor,  spre  a-i  converti.  Din  şaptesprezece 

1  Bunyitay  33.  După  Baros  şi  în  urma  lui  Banca  în  1.  c.  343:  în  Tataros,  Tătă¬ 

reşti  la  1631  era  preot  Peiru  şi  nu  Mihai. 

a  Prescriptul  oral  al  diecezei  ref.  de  dincolo  de  Tisa,  în  revista  „Szâzadok"  anul 

1886  pg.  487.  Adatok  a  tiszântuli  ref.  egyhaz  keriilet  tortenetehez,  27  şi  următ. 

5  Bunyitay  33 

'  Bunyitay  35. 

1  Cumcâ  franciscanii  au  vestit  unirea  între  românii  orădani  susţine  Preyer,  Mono¬ 
grafie  Temesvâr,  după  Urbanus  Fridrich  „hist  ord.  minorum“  pg.  191. 

6  Nilles  524. 

comunităţi  calvine  române  ce  erau  în  sus  pe  Eriu  şi  stăteau  sub 
oblăduirea  duhovnicească  a  seniorului  român  Petru  din  Vamos 
Lăz  zeloţii  episcopului  din  Oradea,  cât  cu  buna  cât  cu  forţa  şi 
ameninţarea,  convertesc  zece.  Acestea  sunt:  Genyete,  Kecz,  Ujfalu. 
Papfalva,  Derna,  Tankafalva,  Hagymâdfalva,  Totfalu,  Csohaj  şi 
Szunyogd.  Seniorul  Petru  din  Vâmos  Laz,  pe  lângă  comunitatea 
sa  Vâmos  Lâz,  mai  rămâne  cu  şase  comunităţi,  ale  căror  zile  acum 
încă  erau  numărate.  Numele  acestor  comunităţi  tari  la  cerbice  sunt: 
Vâmoş  Lâz  Fancsika,  Monos  Petri,  Tataros,  Csetelek,  Sârszeg 
şi  Szovârhegy.1 

însemnăm,  că  seniorul  din  Vâmos  Lâz,  Petru,  trebue  că  a 
fost  un  personaj  ales,  căci  dânsul  purta  demnitatea  de  «vicar  al 
superintendentului»  protestant,  aşa  distincţiune  nu  a  mai  avut 
nici  un  român  calvin. 

Paul  Lâszlo,  canonic  şi  arhidiacon  pentru  cei  de  ritul  grecesc, 
al  episcopului  Csâky  Imre  dela  Oradea,2  îi  scrie  acestuia  în  22 
Martie  1724,  despre  menţionatul  senior  Petru,  cumcă:  «cu  ceva 

înainte  de  aceasta .  a  luat  crucile  din  biserici  şi  a  declarat 

posturile,  că  nu  sunt  de  nici  o  treabă». 

Lâszlo  făcând  vizitaţiune  canonică  pe  Luncă,  despre  preotul 
român  calvin  din  Csehtelek,  la  1724  observează,  după  spusa 
preoţilor  din  comitatul  Crasna,  că  e  sfinţit  (?)  de  predicatorul 
din  Didszeg. 

Dela  acest  an  înainte  nu  se  mai  dă  de  urmele  românilor 
calvinizaţi ;  trebue  că  s’au  stâns,  căci  despre  protopopul  din  Lunca 
aflăm,  că  la  1726  e  dus  în  Carlovăţ  la  alegere  de  mitropolit 
sârbesc.3 

Descalvinirea  Românilor  s’a  făcut  de  episcopul  Orăzii  Au- 
gustin  Benkovich  şi  mai  vârtos  de  arhiereul  Munkâcsului  de 
Camillis.  Cei  descalvinizaţi  se  făcură  uniţi  şi  se  ţineau  la  început 
de  iurisdicţia  episcopului  rutean.  Numai  acei  preoţi  uniţi  puteau 
fi  consideraţi  de  atari,  cari  aveau  atestate  dela  Camillis.  In  scurt 
episcopului  Benkovich  îi  succede  a  trage  sub  ascultarea  sa  pe 
toţi  Românii  uniţi  din  Bihor,  sub  cuvânt  că  arhiereul  din  Munkâcs 
e  prea  îndepărtat.4 

1  Lampe  „historiae  ecclesiae  reformă  p.  644.  8  Aici  239.  5  Bunyitay  o.  c.  47,  43, 
36,  35,  33.  4  Nill.es  858-860. 

E  interesant  ce  scrie  cu  datul  10  Faur  1702  de  Catnillis, 
despre  distrugerea  credinţei  ortodoxe  în  mijlocul  poporului  român 
bihorean  prin  calvini: 

«In  zilele  aceste  1  eram  să  plec  de  aici  (Munkâcs)  la  Oradea- 
mare  pentru  a  vizita  bisericile  greceşti  ale  acelor  Români,  pe 
cari  eu  cu  ajutorul  lui  Dumnezeu  i-am  adus  la  s.  unire  cu  biserica 
Romei,  ba  ce  e  mai  mult,  la  credinţa  creştinească,  căci  pe  timpul 
când  domniau  acolo  Turcii,  preoţii  lor  nu  aveau  altă  hirotonire, 
decât  patentele  date  lor  de  calvini  şi  luterani,  în  înţelesul  cărora 
le  fu  permis  a  funcţiona.  Din  biserici  scosese  deja  icoanele  şi 
sfintele  cruci  şi  pe  popor  îl  desvăţase  dela  s.  mărturisire,  cumi¬ 
necătură  şi  alte  devoţiuni  catolice,  în  aşa  măsură,  că  de  şi  profesau 
ritul  grec,  în  realitate  însă  trăiau  ca  eretici». 

După  schiţarea  urzirei,  lăţirei  şi  apunerei  calvinizmului  în 
sinul  bisericei  române  bihorene,  e  cu  scop  ca  să  aruncăm  o 
privire  <  per  summos  apices»  şi  asupra  unirei,  carea  acuma  ia  locul 
calvinizmului.  Despre  ce  în  numărul  viitor.  Gruia. 


SF.  IOAN  GURĂ  DE  AUR. 

*r 

b)  Unele  calităţi  ale  oratoriei  sale. 

Vieaţa  sf.  loan  Gură  de  aur,  cu  strălucitele  virtuţi  creşti¬ 
neşti  cari  o  împodobesc,  este  o  icoană  fidelă  a  calităţilor  orato¬ 
riei  sale.  Din  statornicia  martirului  se  explică  geniul  oratorului. 
De  asemenea,  studiile  ce  le-a  făcut  în  şcoala  retorului  Libaniu, 
dragostea  cea  mare  ce-o  avea  cătră  mamă-sa,  retragerea  în  sin¬ 
gurătatea  pustnicilor,  influinţa  covârşitoare  cu  care  ţinuse  în  frâu 
patimile  şi  pornirile  poporului  din  Antiohia,  luptele  îndrăzneţe  ce 
le-a  purtat  în  mijlocul  hunei  rele  din  Constantinopol,  abnegaţia 
şi  bărbăţia  ce-a  arătat- o  în  decursul  îndelungatului  său  exil,  — 
toate  peripeţiile  vieţii  şi  toate  însuşirile  sale  personale  sunt  zu¬ 
grăvite  cu  măiestrie  în  calităţile  frumoase,  prin  cari  se  disting  nu- 
măroasele  sale  cuvântări.  Opera  acestui  sf.  părinte  nu  se  poate 
despărţi  de  personalitatea  sa;  una  ne  lămureşte  pe  ceealaltă. 

De  aceea,  dupăce  cunoaştem,  cel  puţin  în  liniamentfe  gene¬ 
rale,  vieaţa  sf.  Ioan  Gură  de  aur, 2  se  cuvine  să  ne  ocupăm  şi 

1  Ardelean,  II  22. 

-  Vezi  „Revista  Teologică"  an.  I,  nr.  11,  pag.  389 — 403. 

de  unele  calităţi  mai  alese  ale  prodigioasei  sale  activităţi  orato¬ 
rice.  Intr’un  timp  ca  al  nostru,  despre  care  putem  zice  cu  sf. 
Scriptură,  ca  despre  timpul  judecătorilor  din  legea  veche,  că 
« este  scump  cuvântul  Domnului »  1  —  deşi  datoria  propoveduirii 
evangelice  nici  când  n’a  trebuit  să  apese  într’o  măsură  atât  de 
mare  conştiinţa  preoţimei  noastre  —  va  fi  de  folos  să  învăţăm 
ceva  din  lucrarea  unui  «Mare  Dascăl»  din  trecutul  creştinătăţii. 

Cari  sunt  deci  acele  calităţi,  prin  cari  mai  ales  şi-a  câştigat 
sf.  loan  gloria  unui  «Gură  de  aur»?  Asupra  acestei  întrebări 
până  astăzi  nu  se  unesc  părerile  învăţaţilor,  cari  i-au  studiat  cu 
temeinicie  scrierile  sale  număroase.  Unii  afirmă,  că  direcţia  prac¬ 
tică  este  cea  mai  de  căpetenie  calitate  a  propoveduirii  sf.  loan; 
alţii  zic,  că  forma  populară  a  cuvântării  sale  l-a  făcut  nemuritor; 
şi  iarăş  alţii  sunt  de  părerea,  că  puterea  şi  însufleţirea,  ce  tran¬ 
spiră  din  fiecare  cuvântare  a  sa,  i-au  eternizat  gloria  celui  mai 
mare  orator  ai  bisericei  vechi.  Cea  mai  mare  dreptate  o  au  însă 
de  sigur  aceia,  cari  susţin,  că  sf.  loan  s’a  distins  de-opotrivă 
prin  toate  aceste  trei  calităţi  oratorice,  căci  cuvântările  sale  sunt 
în  acelaş  timp  practice,  populare,  pline  de  putere  şi  însufleţire. 

La  aceste  calităţi  ale  oratoriei  sf.  loan  Gură  de  aur  ne  vom 
opri  în  cele  următoare,  pentru  a  le  preciza  mai  de  aproape  în¬ 
semnarea  şi  a  le  ilustra  şi  prin  exemple  din  cuvântările  neîntre¬ 
cutului  orator. 

1.  Ce  înseamnă  a  predica  practic? 

Practică  este  o  predică  atunci :  când  corespunde  tuturor  tre¬ 
buinţelor  reale  şi  adevărate  ale  vieţii  creştineşti;  când  se  ra- 
poartă  nemijlocit  şi  fără  încunjur  la  vieaţa  ascultătorilor,  cum 
este  ea  de  fapt,  pentru  a  o  îndrepta  şi  povăţui;  când  desfăşoară 
adevărul  şi  binele,  determinându-1  cât  se  poate  de  concret  în 
fiinţa  sa,  lămurindu-i  înţelesul  prin  asămânări,  icoane  şi  figuri,  şi 
ilustrându-1  prin  exemple  şi  fapte  reale,  —  iar  neadevărul  şi  pă¬ 
catul  îl  desvăleşte  în  răutatea  şi  stricăciunea  sa,  combătându-1 
prin  aceleaşi  mijloace  retorice;  când  ia  privire  la  ideile,  la  sen¬ 
timentele,  la  nizuinţeie,  la  întreg  felul  de  a  gândi  şi  lucra  ai 
ascultătorilor,  pentru  a-1  aduce  în  cea  mai  desăvârşită  armonie 
cu  poruncile  dumnezeeşti,  cu  învăţăturile  şi  cu  întreg  spiritul  evan- 


1  I.  Samiiil  3,  1. 

geliei  şi  al  bisericei  creştine;  când  înlătură  prejudiciile  şi  toate 
impedimentele,  cari  se  opun  acestui  scop  şi,  în  fine,  când  arată 
mijloacele  şi  căile  de  lipsă  pentru  a  ajunge  la  el. 1 

In  acest  înţeles  zicem  şi  despre  propovăduirea  sf.  Ioan,  că 
are  un  caracter  eminent  tnoral-practic.  El  a  fost  omul  vieţii ,  care 
ştia  vorbi  pentru  vieaţă.  Din  toate  obiectele  cuvântărilor  sale 
scoate  la  iveală  cu  multă  măiestrie  partea  practică,  iar  cea  teo¬ 
retică  o  desvoaltă  numai  întru  cât  putea  să-i  servească  ca  sprijin 
pentru  concluziuni  practice. 

Hotărîtoare  pentru  această  direcţie  a  activităţii  oratorice  a 
sf.  Ioan,  au  fost  studiile  ce  le-a  făcut,  sub  conducerea  lui  Diodor, 
în  şcoala  teologică  din  Antiohia.  Aici  şi-a  însuşit  el  metodul 
gramatical-istoric  al  exegezei  biblice,  care  l-a  ferit  de  interpretările 
arbitrare  ale  alegoriştilor 2  şi  i-a  înleznit  pătrunderea  în  spiritul 
şi  înţelesul  adevărat  şi  sănătos  al  sf.  Scripturi.  Din  bogăţia  fără 
margini  a  acestui  isvor  şi-a  scos  el  armele  înţelepciunii  sale  de 
păstor  duhovnicesc,  căci  —  după  cum  zice  sf.  apostol  Pavel  — 
«toată  Scriptura  de  Dumnezeu  este  insuflată  şi  de  folos  spre  în¬ 
văţătură,  spre  mustrare,  spre  îndreptare,  spre  deprinderea,  carea 
este  întru  dreptate,  ca  să  fie  deplin  omul  lui  Dumnezeu  s?re  tot 
lucrul  bun  gătit».  (II  Timot.  3,  16 — 17).  Convins,  că  sf.  Scrip¬ 
tură  conţine  cuvântul  lui  Dumnezeu  cătră  oameni,  ea  a  fost  cartea, 
cu  care  sf.  Ioan  s’a  ocupat  mai  mult  în  toată  vieaţa  sa;  în  al  ei 
cuprins  s’a  adâncit  şi  de  al  ei  spirit  s’a  pătruns  mai  mult  decât 
ori  care  cuvântător  bisericesc.  După  ce  a  cetit  odată  un  text 
biblic  (Genesis  5,  1—  2)  şi-a  început  astfel  cuvântarea  esegetică  ce 
avea  să  urmeze:  «o  mare,  o  nespusă  bogăţie  zace  în  locul  ce  l-am 
cetit ...  nimic  nu  este  în  Scriptură,  ce  n’ar  cuprinde  o  comoară  mare, 
căci  prorocii  de  Duhul  sf.  au  fost  îndemnaţi  să  vorbească  —  nici 
o  silabă  şi  nici  o  literă  măcar  nu  se  află  acolo,  ce  n’ar  ascunde  în 
adâncimea  sa  un  cuprins  bogat»,  de  aceea  —  continuă  oratorul  — 
«precum  băieşii,  cari  vreau  să  afle  vinele  de  aur,  nu  rămân  la 
suprafaţa  pământului,  ci  se  coboară  în  adâncimi,  unde  adese-ori 
petrec  nopţi  întregi  muncind  înzadar  şi  totuş  nu-şi  perd  dra- 

1  Jiuigmann:  Theorie  der  geistlichen  Beredsamkeit,  t.  I,  pag.  102  urm. 

Explicarea  mistic-alegorică  a  sf.  Scripturi  a  fost  cultivata  în  şcoala  teologică  din 
Alexandria.  Sf.  Ioan  ţine  calea  mijlocie  între  aceste  2  direcţiunei  exegetice,  încunjurând 
esagerârile  şi  ale  uneia  şi  ale  celeilalte. 

gostea  de  lucru  şi  nădejdea  ce-i  poartă,  dacă  —  zic  —  aceşti 
oameni  jertfesc  atâta  pentru  bunuri  nesigure  şi  trecătoare ...  cu 
cât  mai  mult  trebue  să  pătrundem  noi  în  adâncul  înţelepciunii 
lui  Dumnezeu  şi  să  ostenim  cu  dragoste  pentruca  să  aducem 
roduri  bune,  căci  ale  noastre  comori  nu  Ie  răpeşte  nime,  nici  nu 
se  prăpădesc,  iar  nădejdea  noastră  nu  ne  înşală...  de  aceea  ve¬ 
niţi  să  cercetăm  cu  deamănuntul  cuvintele  ce  le-am  cetit  (din 
Script.).»1  Acestui  strălucit  exemplu  şi  acestui  îndemn  de  a  ispiti 
cu  osârdie  Scriptura  trebue  să-i  urmeze  fiecare  propovăduitor  al 
credinţii,  căci  «credinţa  este  din  auz,  iară  auzul  prin  cuvântul  lui 
Dumnezeu»  (Rom.  10,  17).  Dar  «cum  vor  crede  aceluia,  de  carele 
nu  au  auzit  şi  cum  vor  auzi  fără  de  propovăduitor  şi  cum  vor 
propovădui »  (Rom.  10,  14)  —  dacă  nu  vor  cunoaşte  cuvântul  lui 
Dumnezeu  ? 

Puternica  conştiinţă  creştină,  care  şi-a  format-o  sf.  loan  prin 
experienţele  practice  ale  monah izmului  şi  şi-a  întărit-o  în  lupta 
aspră  a  vieţii,  apoi  adânca  sa  cunoaştere  de  oameni,  a  năcazu¬ 
rilor  şi  necesităţilor  lor  nenumărate  şi,  în  fine,  sentimentul  pu¬ 
rurea  treaz  al  datoriei  sale  de  apostol  l-au  îndemnat  să  le  vor¬ 
bească  ascultătorilor  săi  totdeauna  despre  aceea,  de  ce  aveau  ei 
trebuinţă  mai  arzătoare.  El  a  luat  pildă  dela  Mântuitorul,  păstorul 
cel  bun,  care  «a  văzut  popor  mult  şi  i-s’a  făcut  milă  de  ei,  pen- 
trucă  erau  ca  oile,  cari  nu  au  păstor  şi  a  început  a-i  învăţa  pe 
ei  mult»  (Marcu  6,  34). 

Poruncile  legii  morale  le  formulează  sf.  Ioan  precis  şi  lămurit, 
virtuţile  şi  păcatele,  dar  mai  ales  starea  sufletească  a  celor  buni 
şi  a  celor  păcătoşi  o  zăgrăveşte  cu  o  măestrie  neîntrecută. 
Unele  dintre  cuvântările  sale  sunt  o  adevărată  oglindă  a  mora¬ 
vurilor,  în  care  îşi  poate  vedea  fiecare  faţa  sufletului  său.  Adre- 
sându-se  direct  ascultătorilor  săi,  dela  început  Ie  câştiga  aten¬ 
ţiunea  şi  încheia  cu  dânşii  o  legătură  de  părintească  povăţuire 
spre  bine,  care-i  făcea  să  primească  cu  mulţumită  chiar  şi  mus¬ 
trările  cele  mai  aspre  pentru  păcatele  lor.  De  ex.  «Cei  mai  mulţi 
dintre  tinerii  noştri  s’au  dedat  unor  patimi  păcătoase,  în  loc  să 
se  ocupe  de  lucruri  serioase.  Pentru  aceasta  sunt  de  vină  părinţii 
lor,  cari  îşi  dresează  cai  cu  multă  îngrijire,  dar  nu  află  timp,  ca 


1  Omilia  21  la  cartea  Facerii. 

să-şi  supravegheze  şi  crească  copii  în  cele  bune  1 _  Voieşti  să 

fie  copilul  tău  ascultător?  dela  început  chiar  creşte-1  în  învăţătura 
şi  certarea  Domnului.  Să  nu-ţi  închipui,  că  ar  fi  de  prisos  a  pune 
pe  copilul  tău  ca  să  asculte  şi  să  înveţe  sfintele  Scripturi,  pentrucă 
acolo  va  auzi  mai  întâiu  spunându-se:  «Cinsteşte  pe  tatăl  tău  şi 
pe  muma  ta»  încât  aceasta  se  face  pentru  tine.  Să  nu  zici:  «apoi 
aceasta  este  treaba  călugărilor.  Nu  cumva  am  să  fac  copilul  meu 
călugăr?  Nu  e  nici  o  nevoe  de  al  călugări».  De  ce  te  sperii  de 
un  fapt,  care  e  amestecat  cu  un  mare  câştig?  Fă-1  pe  copil  creştin ! 
Mai  ales  celor  din  lume  le  e  necesar  a  şti  asemenea  învăţături 
folositoare,  mai  ales  copiilor,  cari  Ia  aceea  vrâstă  fragedă  au 
multă  nestatornicie  şi  uşurinţă  în  judecata  lor».2  Aspre  imputări 
Ie  face  sf.  loan  stăpânilor,  fiindcă  nu  se  îngrijesc  de  servii  lor, 
ca  să-i  înveţe  cele  bune.  «Stăpânii  —  zice  el  —  se  îngrijesc  numai 
de  slujba  ce  au  să  le-o  facă,  dar  nu  şi  de  înşiş  servii  lor.  Aceasta 
negrijă  şi  lipsă  de  supraveghiere,  fireşte,  face  pe  servi  destrăbălaţi, 
îi  sălbătăceşte...  căci  ei  sunt  lipsiţi  de  învăţături  şi  n’au  nici  o 

legătură  cu  oamenii,  cari  au  simţiri  mai  nobile  şi  cari  ţin  la 

cinstea  lor.  De  aceea  este  şi  foarte  cu  anevoie,  ba  chiar  o  mi¬ 
nune,  să  găseşti  servi,  cari  să  fie  oameni  de  omenie»...3 

Asemenea  poveţe  şi  îndemnuri  nu  se  sfieşte  sf.  loan  a  le 
repeţi  adeseori,  căci  zice:  «Voiu  vorbi  mereu  despre  acelaş  lucru, 
nu  pentrucă  mă  atrage,  ci  din  necesitate.  Pe  timpul  cât  ţine  boala, 
ar  fi  o  slăbiciune  şi  o  părăsire  a  datoriei,  dacă  aş  lipsi  pe  cel 
bolnav  de  ajutorul  meu  doftoresc,  ba  aşa  ceva  ar  fi  o  cruzime 
şi  un  lucru  neomenos...  Se  poate  ca  unul  la  marginea  pierzării 
să  se  îndrepte,  să  se  facă  iar  sănătos  şi  să  se  mântuiască.  Câţi, 
auzind  de  zece  ori  acelaş  lucru,  n’au  primit  nici  o  schinteie,  care 
să  le  lumineze  sufletul,  iar  mai  târziu  prin  o  singură  predică  s’au 
convertit,  sau  mai  bine  zis  nu  numai  prin  aceasta  una,  ci  şi  prin 
celelalte  zece,  cari  deşi  l-au  lăsat  rece,  totuş  pe  urmă  n’au  fost 
fără  folos.  Aşa  se  întâmplă  şi  cu  un  arbore,  care  primeşte  zece 
lovituri  şi  totuş  nu  cade,  iar  la  sfârşit  îl  doboară  una  singură, 


1  Omilia  52  la  ev.  Mateiu, 

*  Omilia  21  la  ep.  câtră  Efeseni,  Cele  24  omilii  ale  sf.  loan  la  epistola  apost. 
Pavel  câtră  Efeseni  sunt  traduse  şi  în  româneşte  de  arhim.  Tkcodosie  Athanasiu,  Iaşi 
Tipografia  „Dacia"  1902. 

a  Omilia  4  la  ep.  câtră  Tit. 

—  dar  de  bună  seamă  nu  numai  aceasta  una,  ci  şi  toate  celelalte 
zece  de  mai  nainte» ! 1 

După-ce  a  zugrăvit  icoana  datorinţelor  morale,  sf.  loan  le 
dă  ascultătorilor  săi  şi  poveţe  practice,  îndrumări  ascetice  cam 
să  le  realiseze  în  vieaţă,  cum  să  le  transpună  mai  cu  uşurinţă  în 
fapte  concrete.  In  această  privinţă  adeseori  se  lasă  până  Ia  cele 
mai  mici  amănunte.  Aşa  de  ex.  combătând  odată  jurământul  fără 
judecată,  zice:  «Dacă  vreai  să  te  îndreptezi  cât  mai  degrabă,  fă 
ce-ţi  voiu  spune  acum :  însamnăţi  pe  păretele  locuinţei  şi  în  inima 
ta  acea  secere  sburătoare  (a  morţii)  şi  crede  că-1  ajunge  mai 
curând  pe  cel  ce  joară,  şi  gândeşte  adeseori  la  ea!  Dacă  vezi,  că 
ar  vrea  să  joare  altcineva,  opreşte-I  şi  nu-1  lăsa,  şi  grijeşte 
întru  aceasta  şi  de  căsenii  tăi.  Căci  purtând  grije,  ca  nu  numai 
noi,  ci  şi  alţii  să  ducă  o  vieaţă  cinstită,  vom  ajunge  mai  uşor  Ia 
ţinta  noastră.  Pentrucă,  dacă  vrem  să  îndreptăm  pe  alţii,  va  trebui 
să  înroşim  de  ruşine,  când  nu  vom  împlini  noi  mai  întâiu  cea-ce 
cerem  dela  dânşii».2 

Dar  sf.  Ioan,  după  exemplul  celor,  cari  sunt  riguroşi  faţă  de 
sine  însuş,  avea  tactul  pastoral,  ca  să  nu  pretindă  dela  credin¬ 
cioşii  săi  totul  dintr’odată,  impunându-lc  astfel  sarcini  prea  grele, 
pe  cari  neputându-le  purta,  s’ar  fi  descurajat  dela  început  şi  n’ar 
mai  fi  continuat  opera  de  îndreptare  morală.  El  s’a  condus  în 
activitatea  sa  pastorală  de  principiul  vechiu :  «fortiter  in  re ,  suaviter 
in  modo »  cum  însuş  se  exprimă:  «nimic  nu  este  aşa  recoman¬ 
dabil  pentru  un  lucru,  decât  a  nu  cere  totul  deodată».  De  aceea 
el  se  mulţumea  deocamdată  şi  numai  cu  intenţia  şi  bunăvoinţa 
omului  de  a  se  îndrepta,  lăuda  zelul  şi  prin  o  conducere  blândă 
şi  binevoitoare,  —  accentuând  însemnătatea  puterii  de  voinţă  a 
omului,  harul  şi  îndelungă  răbdarea  lui  Dumnezeu,  —  povăţuia 
pe  credincioşii  săi,  aproape  fără  să  observe,  spre  o  desăvârşire 
morală  din  ce  în  ce  mai  mare.  Vom  ilustra  cu  un  exemplu  această 
înţeleaptă  praxă  pastorală  a  sf.  Ioan.  El  zice:  «Cum  îşi  va  aduce 
băfbatul  pe  femeia  sa  la  calea  cea  bună?  Nu  prin  aceea,  că  îi 
va  cere  totul  dintr’odată,  ci  cerându-i  la  început  lucruri  mai  uşoare, 
de  cari  se  poate  lipsi  fără  mare  supărare.  Dacă  ai  vrea  să  o 
disciplinezi  dintr’odată,  ţi-ai  zădărnici  tot  planul.  Nu  o  lipsi  deci 

1  Omilia  5  ia  ep.  II  cătră  Timotei. 

*  Omilia  Q  cătră  poporul  antiohean. 

dintr’odată  de  mărgelele  şi  pietrile  dela  gât,  ci  las-o  deocamdată 
să  le  mai  poarte,  căci  totuş  par  a  fi  un  rău  mai  mic,  decât  sule¬ 
menitul  şi  văpsitul;  lipseşte-o  deci  mai  întâiu  de  acestea,  dar  nu 
cu  ameninţări  aspre,  ci  cu  vorbe  blânde,  desaprobând  asemenea 
podoabe  la  alte  femei,  spunândui  ce  crezi  tu  şi  alţii  despre  ele 
şi  numai  după  ce  ai  probat  cu  acestea,  aminteşte-i  şi  de  cer  şi 
iad.  Dacă  i-ai  spus  odată  şi  totuş  nu  te-a  ascultat,  mai  spune-i 
şi  pentru  a  doua,  a  treia  şi  de  repeţite-ori ;  nu  înceta  a-i  repeţi 
acelaş  lucru,  dar  nu  cu  mânie,  ci  cu  bunăvoinţă.  Astfel  vei  îndrepta 
ceea-ce  voieşti  să  îndreptezi.»1 

Un  alt  moment  practic,  de  mare  însemnătate  în  activitatea 
oratorică  a  sf.  Ioan,  nu  tebue  să-l  trecem  cu  vederea,  şi  anume 
împrejurarea,  că  el  ştia  să-şi  aleagă  pentru  predică  ocazia  cea  mai 
potrivită ,  când  sufletul  ascultătorilor  săi  era  mai  accesibil  pentru 
primirea  adevărului  dumnezeiesc.  Toate  evenimentele  mai  însemnate 
ce  se  petreceau  în  biserică,  în  stat  şi  în  oraşul  în  care  predica, 
le  ştia  întrebuinţa  ca  cuvântul  ce-1  sămâna  să  afle  în  inimile 
ascultătorilor  pământ  bun  şi  roditor.  Astfel  a  întrebuinţat,  în  al 
doilea  an  al  preoţiei  sale,  întâmplarea  nenorocoasă,  care  ameninţa 
cu  perire  totală  cetatea  Antiohiei 3  pentru  ca  să  aducă  poporul 
la  pocăinţă  şi  să-i  îndrepte  moravurile  stricate.  Îndată  la  începutul 
acelei  nefericiri  ş’a  sistat  predicile  obişnuite  pentru  un  timp  oare¬ 
care,  ca  să  dea  poporului  răgaz  să  se  liniştească,  să-şi  judece  însuş 
fapta  ce  o  săvârşise  şi  să-şi  cumpănească  situaţia  desnădăjduită 
în  care  ajunsese.  După  acea  scurtă  pauză  ş’a  început  predica 
astfel:  «Ce  să  vă  spun;  despre  ce  să  cuvintez?  Lacrimi  cere 
momentul,  nu  vorbe;  tânguire,  nu  predici;  rugăciuni,  nu  învăţă¬ 
turi  cătră  popor!  aşa  de  grozavă  este  fapta  cea  rea,  aşa  de  mare 
este  rana,  încât  noi  nu  o  putem  vindeca;  de  aceea  avem  lipsă 
de  ajutorul  cel  de  sus.  Astfel  şezu  Iov,  după  ce-şi  pierdu  averea 
sa,  în  cenuşă,  iar  amicii  Iui  auzind  de  nefericirea  ce  l-a  lovit, 
au  venit  la  el  şi  văzându-1  de  departe  şi-au  rupt  vestmintele  şi-şi 
aruncară  cenuşă  pe  cap  de  supărare...  Dumnezeu  a  voit  să  se 
întâmple  aşa,  şi  atunci,  ca  şi  acum  cu  noi;  atunci,  ca  să  se  prea¬ 
mărească  cel  drept  prin  înfrângerea  ispitelor;  aici,  ca  să  ne  lămurim 


1  Omilia  30  la  ev.  Mateiu. 

1  Vezi:  „Kevista  Teologică"  a.  I.  pag.  397. 


2b 


sufletele  prin  focul  acestor  grele  încercări . . .  Şepte  zile  am  tăcut, 
ca  amicii  lui  Iov,  astăzi  însă  ne  deschidem  glasul,  ca  să  ne  tân- 
guim  pentru  nenorocirea  noastră».1 

După  un  cutremur  mare  de  pământ  ce  se  întâmplase  în 
Antiohia,  vorbi  poporului  astfel :  «Văzut  aţi  puterea  lui  Dumnezeu, 
dar  văzut-aţi  şi  iubirea  Lui?  Puterea  Lui,  care  a  cutremurat 
pământul;  iubirea  Lui,  care  nu  l-a  lăsat  să  se  prăpădească... 
Cutremurul  a  trecut,  dar  frica  să  rămână !  groaza  noastră  a  încetat, 
dâr  evlavia  să  nu  ne  părăsească!  Aţi  văzut  cât  de  puţin  ne 
putem  sprijini  pe  puterea  omenească?...  strigătele  de  durere 
umpleau  văzduhul  şi  toţi  alergau  la  biserică...  Bogaţilor  şi  săra¬ 
cilor  le  voiu  spune  mereu:  cunoaşteţi  cât  de  puternică  este 
mânia  lui  Dumnezeu,  care  toate  Ie  ţine  în  mânile  Sale!  de  aceea 
să  ne  abatem  din  cărările  noastre  cele  păcătoase»...2 

Căderea  lui  Eutropiu  \  duşmanul  său  şi  al  bisericii,  a  între¬ 
buinţat-o  sf.  Ioan,  ca  să  arete  nestatornicia  măririlor  lumeşti  şi 
iubirea  de  oameni  a  bisericii,  care  adăposteşte  pe  cei  nenorociţi, 
ba  chiar  şi  pe  duşmanii  săi,  cari  ajungând  în  strâmtorare  îi  cer 
sprijinul. 

Chiar  şi  întâmplări  din  viaţa  sa  ştia  să  le  întrebuinţeze  sf. 
Ioan  ca  să  povăţuiască  la  o  vieaţă  creştinească  pe  fii  săi  sufleteşti. 
Tăria  şi  superioritatea  sufletească  şi-a  arătat-o  el  în  momentul  des¬ 
părţirii,  când  avea  să  plece  pentru  primadată  în  exil.  In  acel 
moment,  când  inimile  iubiţilor  săi  erau  înduioşate,  le  spuse 
episcopilor  săi  subalterni:  «rugaţi-vă,  fraţilor,  şi  dacă  într’adevăr 
mă  iubiţi,  vă  rog  să  nu  părăsească  nici  unu!  biserica  pentru  mine»  — 
iar  poporului  care  voia  să  se  opună  cu  forţa  volniciei  celor  dela 
curtea  împărătească,  i-a  predicat  sf.  Ioan  despre  puterea  încrederei 
în  Dumnezeu  şi  astfel  l-a  liniştit:  «Vă  îndemn,  iubiţilor,  —  le 
zise  el  între  altele  —  să  aveţi  încredere  în  Cel  de  sus,  căci  nime 
nu  va  putea  despărţi  ceace  Dumnezeu  a  împreunat. ...  Nimic  să 
nu  vă  smintească  din  cele  ce  se  întâmplă  acum.  Arâtaţi-mi  dragostea 
voastră  prin  aceea,  că  veţi  rămânea  tari  în  credinţă.  Nu  ştiţi,  ca 
Petru  mergând  pe  apă,  când  s’a  îndoit,  a  început  să  se  cufunde,  nu 
fiindcă  s’ar  fi  ridicat  valurile,  ci  fiindcă  încrederea  lui  a  început 

1  Omilia  2  cătră  pop.  antioh. 

-  Omilia  6  în  Laz. 

să  se  clatine...  Stăruiţi  în  rugăciune!  Satana  şi-a  început  lucrarea 
şi  vrea  să  vă  tulbure  rugăciunea,  dar  nu-i  va  reuşi,  căci  voi 
veţi  fi  mai  zeloşi  şi  mai  însufleţiţi.  Mâne  voiu  fi  cu  voi  la  rugă¬ 
ciune;  unde  voiu  fi  eu  veţi  fi  şi  voi,  şi  unde  veţi  fi  voi,  voiu 
fi  şi  eu;  noi  suntem  un  corp.  Corpul  nu  poate  fi  despărţit  de 
cap  şi  nici  capul  de  corp.  Deşi  ne  va  despărţi  distanţa,  totuş 
vom  rămânea  uniţi  prin  dragoste,  căci  nici  moartea  nu  ne  va 
putea  _  despărţi.  Căci  de-mi  va  şi  muri  corpul,  sufletul  îmi  va 
rămânea  viu  şi  să  va  gândi  la  popor...  Voi  sunteţi  vieaţa,  voi 
sunteţi  gloria  mea...  De  o  mie  de  ori  sunt  gata  a  muri  decapitat 
pentru  voi  şi  aceasta  din  datorinţă,  căci  «păstorul  cel  bun  îşi 
pune  vieaţa  pentru  oile  sale» 1 

Dar  şi  în  timpuri  pacinice  ştia  profita  sf.  Ioan  de  toate  mo¬ 
mentele  în  favorul  predicei  sale,  lăudând  virtuţile  şi  combătând 
fără  rezerve  păcatele,  ca  cuvântul  său  să  pătrundă  în  conştiinţa 
ascultătorilor,  să  o  trezească  şi  să  o  mişte  spre  fapte  creştineşti. 
Această  lucrare  nu  se  perde  însă  într’o  moralizare  sarbădă,  care 
respinge  pe  ascultători,  ci  îmbracă  o  astfel  de  formă  atrăgătoare, 
cum  numai  acela  i-o  poate  da,  care  însuş  simţeşte  şi  trăieşte  cele 
ce  le  cere  dela  alţii.  Concluziunile  morale  le  scoate  din  cuprinsul 
credinţii  dogmatice  şi  le  întemeiază  pe  acesta;  datori nţele  omului, 
în  diferitele  împrejurări  ale  vieţii,  le  aşază  în  lumina  neînşelă¬ 
toare  a  evangeliei  şi  le  aduce  în  legătură  cu  chemarea  noastră 
în  lume  şi  cu  menirea  noastră  cea  vecinică.  Pe  om  îl  priveşte 
ei  aşa  cum  este,  cu  firea  sa  înclinată  spre  păcat,  dar  şi  cu  ca- 
pabilitatea  sa  morală  de  a  făptui  cele  bune.  Arată  ispitele  con¬ 
trare  virtuţii,  cari  sunt  mai  număroase  decât  condiţiile  unei  fru¬ 
moase  simfonii,  dar  scoate  la  iveală  si  puterea  voinţii  omului 
pentru  a  se  ridica  la  vrednicia,  spre  care  l-a  hotărît  Dumnezeu. 
La  o  vieaţă  «asemenea  îngerilor»  poate  ajunge  chiar  şi  acela, 
care  a  căzut  în  abizul  păcatelor,  căci’ nimic  nu-i  poate  nimici  cu 
desăvârşire,  nici  chiar  răutatea  tuturor  păcatelor,  conştiinţa  mo¬ 
rală,  ce  i-a  sădit-o  în  suflet  —  Dumnezeu. 

Acesta  este  glasul  încrezător  al  unui  optimist  creştin  în  cele 
etice,  care  nu  vrea  să-şi  peardă  credinţa  în  puterea  binelui  şi  în 
putinţa  întoarcerii  păcătosului  pe  calea  cea  bună.  Pretutindenea 


1  Cuvântarea  rostită  înainte  de  a  pleca  în  exil. 

întâlnim  în  cuvântările  sf.  loan  o  bogăţie  de  idei,  care  ne  pre- 
meneşte  sufletul  cetindu-le,  o  argumentare  avântată,  care  ne  cu¬ 
cereşte,  şi  simţim  glasul  unei  conştiinţe  morale,  care  se  bucură 
de  cele  bune,  dar  nu  se  trufeşte,  care  se  teme  de  cele  rele  şi  le 
ureşte,  dar  nu  desperează  niciodată. 

Despre  celelalte  calităţi  ale  oratoriei  sf.  Ioan,  pomenite  mai 
sus,  —  în  numărul  viitor.  Dr.  Nicolae  Bălan. 


v  MONUMENTUL  LUI  ŞAGUNA. 

In  timpul  pregătirilor  ce  se  fac  spre  a  serba  în  mod  demn 
a  100-a  aniversare  a  naşterii  lui  Şaguna,  este  firesc  să  ne  gândim 
la  prinosul  pe  care,  de  mult,  vrem  să-l  închinăm  acestui  bărbat, 
ridicându-i,  după  obiceiul  de  veacuri  al  neamurilor,  un  monument. 
Să  nu  se  zică  că,  pentru  noi,  n’a  sosit  încă  timpul  să  ne  gândim 
la  ridicarea  de  monumente.  Sunt  forme  anumite  în  care  cere  să 
se  manifesteze  un  popor  şi  adeseori,  aceste  forme  de  manife¬ 
stare  a  pietăţii,  a  recunoştinţei  sau  a  unui  alt  sentiment  sunt, 
totdeodată,  afirmări  puternice  de  vieaţă,  cereri  cătră  viitor,  care, 
încremenite  într’un  simbol  trainic  şi  văzut  de  toţi,  îndeamnă  şi 
ne  vorbesc  mereu  nouă  şi  lumii  întregi.  Un  astfel  de  simbol,  o 
astfel  de  manifestare  a  sentimentelor  unui  neam  întreg,  o  ade¬ 
vărată  faptă  naţională  este  pentru  noi  monumentul  lui  Şaguna. 
El  nu  va  putea  să  fie  monumentul  unui  prelat  al  unei  biserici 
oarecare,  ci  va  trebui  să  fie  astfel,  încât  să  reamintească  tuturora  o 
personalitate  mare,  de  care  este  legată  o  epocă  întreagă,  o  parte 
mare  din  vieaţa  unui  neam.  Numai  dacă  îl  înţelegem  aşa,  monu¬ 
mentul  va  avea  însemnătatea  ce  poate  să  aibă. 

Acum  câţiva  ani,  când  am  vrut  să  aducem  acelaş  prinos 
unui  alt  mucenic  al  poporului  nostru,  —  nenorocul  nostru  a  zădăr¬ 
nicit  manifestarea  unui  sentiment  curat  de  pietate.  Monumentul 
Iui  Şaguna,  din  fericire,  nu  e  ameninţat  de  astfel  de  primejdii, 
împotriva  mitropolitului  recunoscut  prin  lege  nu  se  pot  invoca 
nici  un  fel  de  rezoane  de  stat;  căci  e  vorba  să  se  eterniseze  me¬ 
moria  unui  apostol  al  păcii,  iar  nu  al  războiului,  memoria  unui 
mare  întemeetor  de  aşezăminte  culturale,  care  aveau  să  ridice  la 
lumină  o  însemnată  parte  a  unei  ţări  cufundate  în  întunerec. 


Menirea  fondului  adunat  pentru  monument  n’o  poate  schimba 
deci  nimeni,  şi  fondul  sporeşte  pe  fiecare  zi. 

Şi  totuş  parcă  n’avem  credinţa  că  vom  vedea,  în  curând, 
monumentul  ridicat.  Nici  sentimentul  şi  opinia  noastră  publică 
nu  pare  a-I  cere  încă  cu  toată  hotărîrea,  dar  aceasta  nu  e  ceva 
neobicinuit  când  opinia  publică  este,  ca  la  noi,  încă  atât  de  puţin 
desvoltată.  Monumentul  însă  numai  atunci  îşi  poate  căpăta  toată 
însemnătatea  ce-i  dorim,  când  vine,  cerut  de  sentimentul  public. 
In  orice  caz,  serbările  proiectate  vor  învia  puternic  amintirea  lui 
Şaguna  în  conştiinţa  poporului  nostru  întreg  şi  celorce  le  aran¬ 
jează  Ii  se  impune  dela  sine  datoria  de-a  da  seama,  public,  despre 
starea  chestiunii  monumentului,  sau  de-a  face  chiar  propuneri  po¬ 
zitive  pentru  începerea  lucrărilor,  care  cer  multă  chibzuială. 

Dacă,  pe  de  o  parte,  sfârşitul  jalnic  al  avântului  atât  de 
frumos  pentru  ridicarea  celuialalt  monument,  ne-a  lăsat  în  suflete 
amărăciune  şi  neîncredere,  —  pe  de  altă  parte,  ducerea  la  înde¬ 
plinire  în  anii  din  urmă  a  unor  planuri  vechi  de  monumente  cul¬ 
turale  ar  trebui  să  ne  facă,  totuş,  mai  încrezători.  Cu  atât  mai 
mult,  cu  cât  prin  ridicarea  unuia  din  acestea,  a  catedralei,  s’a 
încheiat,  în  mod  vădit,  o  epocă  din  munca  culturală  al  cărei  te- 
meiu  l-a  aşezat  Şaguna  şi  care  rămâne  să  se  desăvârşească  în 
cursul  deceniilor  viitoare. 

Astăzi,  e  greu  a  spune  un  cuvânt  cu  totul  obiectiv  despre 
valoarea  monumentală  a  catedralei  noastre.  Sunt  multe  momente 
care  trcbuesc  ţinute  aici  în  seamă  şi  care  nu  se  pot  vedea  încă 
destul  de  bine  şi,  afară  de  acestea,  s’ar  putea  provoca  încă  prea 
lesne  susceptibilităţi.  Timpul,  acest  judecător  drept  şi  neîndurat, 
va  aduce  şi  judecata  asupra  acestei  opere,  care  acum  există  şi 
foloseşte  prin  faptul  că  există. 

E  incontestabil,  însă,  că  câştigarea  dlui  Smigelschi  pentru 
pictarea  interiorului  catedralei  a  fost  un  câştig  real,  şi  artistic  şi 
naţional,  cu  toate  micile  scăderi  ce  s’au  putut  strecura  în  urma 
grabei  cu  care  s’a  făcut  zidirea  şi  care,  precum  auzim,  se  vor 
înlătura  după  putinţă.  Faţă  de  această  podoabă  de  mâna  unui 
pictor  român,  cealaltă  clădire,  menită  a  fi  un  monument  cultural, 
«Casa  naţională»,  n’are  ce  arăta. 

Stăruim  asupra  acestei  însuşiri  a  Catedralei  spre  a  învedera 
ce  importanţă  are,  din  punctul  de  vedere  al  valorii  naţionale, 
inspiraţia  şi  mâna  unui  artist  român. 

Un  monument  al  lui  Şaguna,  ridicat  din  inspiraţia  de  comandă 
a  unui  sculptor  de-a  doua  mână  din  Viena  sau,  mai  ales,  din 
Budapesta,  chiar  dacă  i-s’ar  indica  exact  mărimea,  haina,  expresia, 
gestul  din  partea  unei  comisii  competente,  —  ce  valoare  artistică 
şi  naţională  ar  putea  avea?  Unii  dintre  cetitorii  acestor  rânduri 
îşi  vor  aduce,  poate,  aminte  un  articol  în  care  d.  G.  Bogdan- 
Duică  făcea  o  nemiloasă  critică  monumentelor  din  Bucureşti,  co¬ 
mandate  aproape  toate,  la  —  Paris. 

O  altă  chestiune  foarte  importantă  este :  locul  pe  care  să  se 
aşeze  monumentul.  La  un  monument,  partea  artistică  fiind  .de 
însemnătate  absolut  covârşitoare,  comisia  de  competenţi  ar  trebui 
să  se  mărginească  numai  a  indica  mai  multe  locuri  care  sunt  la 
dispoziţie,  lăsând  concurenţilor  deplină  libertate  a-şi  alcătui  planul 
pentru  un  loc  sau  altul;  căci  ce  se  potriveşte  între  case,  pe  o 
piaţă,  nu  se  potriveşte  într’un  parc  sau  într’o  grădină. 

Aceste  reflexiuni  se  vor  părea,  poate,  multora  foarte  puţin 
actuale,  deşi  suntem  în  preajma  serbărilor  pentru  aniversare  şi 
fondul  a  atins  deja  suma  de  peste  36.000  cor. 

Nu  e  vorbă,  cu  cât  va  spori  fondul,  cu  atâta  va  fi  monu¬ 
mentul  mai  măreţ  şi  nu  e  nevoie  să  mai  dovedim  adevărul  pro¬ 
verbului  românesc  că  «graba  strică  treaba». 

Dar  poate  nici  zilele  triste  de  azi  nu  sunt  potrivite  pentru  ridi¬ 
carea  unui  monument,  care,  ori-cum,  ar  trebui  să  fie  expresia  unei 
bucurii  obşteşti.  Ori  să-l  ridicăm  tocmai  ca  un  semn  că  tot  spi¬ 
ritul  căruia  îl  închinam  va  birui?  Dar  unde  e  artistul  care  să-l 
cioplească  sau  să-l  toarne? 

Ce  păcat  că  moartea  nemiloasă  ne-a  răpit,  în  floarea  vieţii, 
pe  sculptorul  Liuba,  care  dădea  aşa  de  frumoase  nădejdi.  Cine 
va  fi  urmaşul  aceluia  căruia  timpul  nu  i-a  îngăduit  să  închine 
întemeietorului  vieţii  noastre  culturale  de  azi  decât  leii  dela 
mormânt?  Dr.  I.  Borcia. 

DIN  SCRIERILE  SF.  IOAN  GURĂ  DE  AUR. 

Cuvântare  la  sărbătoarea:  „Anul  nou“.  Din  cuvântarea  acelui  sf.  Părinte  întitu¬ 
lată:  „in  Kalendas'1. 1 

Toate  spre  mărirea  lui  Dumnezeu. 

I.  îţi  vei  petrece  anul  bine  atunci,  când  ziua  cea  dintâiu  nu  o  vei 

petrece  în  beţie,  ci  când  în  cea  dintâiu  ca  şi  în  cea  de  pe  urmă  şi  în  fie¬ 

care  zi,  vei  face  lucruri  plăcute  lui  D-zeu.  Căci  nu  îmbătarea,  ci  rugă¬ 
ciunea  te  face  vesel;  nu  vinul,  ci  cuvântul  creşterii  morale.  Vinul  aţâţă 
vifor,  cuvântul  lui  D-zeu  însă  aduce  linişte ;  acela  aduce  nelinişte  în  inimă, 
acesta  departă  zgomotul,  acela  întunecă  mintea,  acesta  luminează  pe  cea 
întunecată.  Vinul  aduce  întristarea,  care  mai  nainte  era  departe,  iar  cu¬ 
vântul  lui  D-zeu  departă  grija,  ce  era  de  faţă.  Căci  nimic  nu  poate  aşa 
de  tare  înveseli,  decât  acea  învăţătură  a  înţelepciunii,  care  ne  spune,  că 
socotind  întru  puţin  celea  de  faţă,  să  nizuim  cătră  cele  viitoare,  să  recu¬ 
noaştem,  că  cele  pământeşti  sunt  trecătoare  şi  că  nimic  nu  este  statornic: 
nici  avuţia,  nici  puterea,  nici  onoarea,  nici  linguşirile.  De  o  astfel  de  în¬ 
ţelepciune  fiind  însufleţit,  vei  putea  să  vezi  pe  cel  avut,  fără  a-1  pizmuî  şi 
de  vei  cădea  în  lipsă  sau  în  mizerie,  nu  vei  perde  curajul. 

Un  creştin  nu  trebue  ca  să  prăznuiască  numai  anumite  zile,  ci  tot 

anul  să-i  fie  lui  ocaziune  de  sărbătoare.  Dar  oare  de  ce  natură  să  fie 

sărbătoarea,  care  să-i  fie  lui  plăcută?  Sfântul  Pavel  apostolul  ne  spune: 
(I.  Cor.  5,  8) :  «Să  prăziiuim  nu  întru  aluatul  cel  vechlu ,  nici  în  aluatul  răutăţii 
şi  al  vicleşugului,  ci  întru  azimile  curăţeniei  şi  a  adevărului ».  De  ai  con¬ 
ştiinţă  curată,  toată  ziua  îţi  este  sărbătoare,  în  care  te  saturi  de  măreţe  spe¬ 
ranţe  şi  te  desfătezi  în  aşteptarea  bunurilor  viitoare.  N’ai  însă  conştiinţă 
liniştită,  ci  eşti  încărcat  cu  multe  păcate,  atunci  de  a-i  ţinea  o  miie  de  săr¬ 
bători,  totuş  nu  te  vei  afla  mai  bine  ca  unul,  ce  jeleşte.  Căci  ce-mi  fo¬ 
loseşte  o  zi  senină,  dacă  conştiinţa  îmi  este  întunecată?  Dacă  aşadară 
voieşti  să  aibi  ceva  folos  de  anul  nou,  apoi  dupăce  a  trecut  un  an,  mul- 
(âmeşte  lui  D-zeu,  că  te-a  adus  până  aci;  înfrângeţi  inima,  numără-ţi  zi¬ 
lele  vieţii:  zilele  grăbesc  şi  trec,  anii  se  împlinesc,  deja  am  percurs  mult 
din  cate;  dar  oare  ce  bine  am  făcut?  Nu  cumva  ne  vom  depărta  de  cele 
de  aici  deşerţi  şi  goi  de  toată  dreptatea?  Judecata  este  deja  înaintea  uşilor; 
vieaţa  noastră  a  inclinat  spre  bătrâneţe.  Aceste  le  cumpăneşte  la  anul  nou, 
peste  acestea  cugetă  în  decursul  anului.  Să  gândim  ia  cele  viitoare,  ca 
nu  cumva  să  zică  cineva  şi  cătră  noi,  ce  a  zis  profetul  cătră  Iudei  (Ps. 
77,  31):  « Perit-au  întru  deşertăciunea  zilelor  lor  şi  anii  lor  întru  iuţeală ». 

II.  Această  zi  de  sărbătoare  statornică,  despre  carea  am  vorbit  şi  care 
nu  cunoaşte  alegerea  anilor  şi  nu  este  legată  de  o  zi  determinată,  o  poate 


1  Traducerea  a  fost  făcută  cu  mulţi  ani  înainte  şi  a  fost  luată  ca  modei  în  Re¬ 
torică  şi  Carte  de  cetire  publicată  de  subscrisul  încă  în  anul  1896. 

Nota  traducătorului. 

sărba  deopotrivă  săracul  şi  avutul  Aici  nu  se  cere  nici  pompă,  nici 
'avere,  ci  singur  numai  virtute.  Tu  nu  ai  avere,  dar  ai  frica  Domnului, 
care  este  de  mai  mare  preţ  decât  tot  tezaurul,  — ■  căci  este  un  tezaur  ne- 
preţuitor,  neschimbător  şi  care  nu  poate  ştirbi.  Priveşte  cerul,  cerul  cerurilor, 
pământul,  marea,  aerul,  feluritele  specii  de  animale  şi  de  plante  şi  întreg 
genul  omenesc;  caută  la  îngeri,  arhangeli,  puterile  de  sus,  toate  aceste 
sunt  proprietate  a  Domnului.  Servul  unui  stăpân  atât  de  avut  nu  poate 
fi  sărac,  dacă  cumva  stăpânul  îţi  este  graţios. 

1.  A  te  bucura  în  astfel  de  zile,  a  avea  mari  plăceri,  a  lumina  lo¬ 
curile  publice  cu  făclii  şi  a  împleti  cununi  este  o  nebunie  copilărească. 
Tu  eşti  scutit  de  această  slăbiciune,  deja  ai  ajuns  la  priceperea  creştinului  cu 
dreaptă  judecată  şi  ai  devenit  cetăţean  al  cerului.  Deci  în  această  zi  nu  aprinde 
foc  prin  târguri,  ci  în  internul  tău  aprinde  lumina  spirituală,  ca:  «aşa  să  lumineze 
lumina  voastră  înaintea  oamenilor,  zice  Domnul ,  (Mat.  5,  16)  ca  văzând  fap¬ 
tele  voastre  cele  bune  să  preamărească  pe  tatăl  vostru  cel  din  ceriuri ».  Aceasta 
lumină,  îţi  va  procura  mare  câştig.  Nu  înfrumseţa  uşile  casei  tale,  ci  lu¬ 
crează  astfel,  ca  din  mâna  lui  Christos,  să  poţi  primi  coroana  dreptăţii. 
Nu  lucra  nimic  în  deşert,  nimic  fără  bază,  ci  toate  spre  mărirea  lui  D-zeu, 
dupăcum  zice  şi  sf.  ap.  Pavel  (1  Cor.  10,  31):  « ori  de  mâneaţi,  ori  de  beţi, 
ori  altceva  de  lucraţi,  toate  să  le  faceţi  spre  mărirea  lui  D-zeu*. 

2.  Dar,  întrebi  tu,  cum  poate  cineva  a  mânca  şi  a  bea  spre  lauda 
şî  mărirea  lui  D-zeu?  Chiamă  un  sărac,  primeşte  prin  aceea  pe  Christos 
la  masa  ta  şi  iată,  că  ai  mâncat  şi  ai  beut  întru  mărirea  lui  D-zeu.  Dar 
apostolul  voeşte  ca  nu  numai  să  mâncăm  întru  mărirea  lui  D-zeu,  ci  şi 
altceva  să  facem  spre  aceea,  aşa  d.  e.  când  eşirn  sau  rămânem  acasă, 
amândouă  să  se  întâmple  spre  lauda  fui  D-zeu.  Şi  oare  cum  se  pot  în¬ 
tâmpla  amândouă  spre  mărirea  lui  D-zeu?  Uite  cuml  Când  eşi  spre  a 
merge  la  biserică,  spre  a  participa  la  rugăciune  şi  învăţătura  spirituală, 
atunci  mergi  spre  mărirea  lui  D-zeu.  Când  însă  auzi  zgomot,  când  vezi 
neorânduieli  ori  veselii  păcătoase;  când  vezi  târgul  plin  de  oameni  răi  şi  in¬ 
solenţi,  atunci  nu  eşî,  nu  lua  parte  la  acestea,  şi  iată  că  ai  rămas  acasă 
spre  mărirea  lui  D-zeu. 

3.  Dacă  spre  mărirea  lui  D-zeu,  putem  eşî,  ori  rămânea  acasă,  atunci 
tot  pentru  dânsul  putem  şi  a  lăuda  şi  a  mustra.  Şi  oare  cum?  întrebi 
tu,  poate  cineva  a  lăuda  sau  a  mustra  spre  lauda  lui  D-zeu?  Nu  arare-ori 
aflându-vă  la  lucrurile  voastre,  aţi  văzut  trecând  pe  dinainte  oameni  răi 
şi  stricaţi,  cari  îşi  încreţesc  fruntea,  sunt  plini  de  sumeţie,  încunjuraţi  de 
lingăi:  îmbrăcaţi  în  vestminte  pompoase,  în  pompe  deşerte,  oameni  hoţi  şi 
lacomi  pentru  avere.  Dacă  acum  auzi  pe  altul  zicând:  au  nu  este  acesta 
un  om  de  invidiat  şi  fericit,  atunci  mustră  această  vorbă,  tângueşte-te  şi 
plângi.  Aceasta  înseamnă  a  mustra  intru  mărirea  lui  D-zeu,  de  oarece  o 
astfel  de  mustrare  este  pentru  ceice  stau  împrejur  învăţătură  şi  îndemn 
ca  să  nu  caute  cu  prea  mare  poftă  cele  pământeşti.  Zi  deci  celuice 
a  afirmat  cele  de  sus:  pentruce  să  fie  acest  om  fericit?  Doară  pentrucă 

are  un  cal  minunat  de  frumos,  cu  frâne  preţioase,  servitori  mulţi  şi  vest¬ 
minte  luxurioase  şi  toate  zilele  le  petrece  în  beţii  şi  desfrânări?  Tocmai 
pentru  aceea  el  este  nefericit  şi  vrednic  de  plâns.  Eu  văd,  că  voi  la  dânsul 
nu  puteţi  lăuda  altceva  decât  numai  lucruri  externe :  cai,  frâne,  vestminte, 
dintre  cari  nici  una  nu  face  parte  din  dânsul.  Spuneţi  poate  fi  ceva  mai 
deplorabil,  decât,  că  e  admirat  calul,  frânele,  frumseţea  veştmintelor  şi 
mulţimea  servitorilor,  iar  stăpânul  trebue  să  treacă  fără  a  se  învrednici 
nici  chiar  de  cea  mai  mică  laudă?  Cine  oare  poate  sâ  fie  mai  nefericit, 
decât  acela,  care  neavând  nimic  frumos  la  sine,  se  împodobeşte  cu  lu¬ 
cruri  străine?  Adevărata  noastră  podoabă  nu  stă  în  servitori,  vestminte, 
cai,  ci  în  virtutea  inimei,  în  îmbogăţirea  cu  fapte  bune  şi  cu  încredinţare 
în  D-zeu. 

iar  când  de  altădată  vezi  trecând  un  sărman,  un  om  neconsiderat, 
despreţuit,  care  trăeşte  în  mare  lipsă,  dar  virtuos,  aşa  laudă-1  înaintea  celor 
din  jur  şi  lauda  ta  va  deveni  pentru  dânşii  îndemn,  ca  să  ducă 
o  vieaţă  virtuoasă  şi  onestă.  Şi  de  cumva  îţi  vor  zice,  că  acesta  este  un 
om  mizerabil  şi  nefericit,  răspunde-le:  din  contră  el  este  cel  mai  fericit 
om,  de  oarece  are  pe  D-zeu  de  amic,  virtutea  de  însoţitoare  a  vieţii;  el 
posede  o  comoară,  care  este  neperitoare,  fiindcă  are  conştiinţă  curată, 
Ce-i  poate  strica,  că-i  lipsesc  averile  pământeşti,  când  el  are  să  moşte¬ 
nească  ceriul  şi  bunurile  cereşti.  Astfel  vorbind  cu  dânşii  şi  învăţându-i, 
pentru  lauda  şi  mustrarea  ta  vei  primi  mare  răsplată,  de  oarece  amân¬ 
două  le-ai  făcut  întru  mărirea  lui  D-zeu. 

4.  Dar  spre  lauda  şi  mărirea  lui  D-zeu  putem  şi  pedepsi.  Cum? 
Adese-ori  suntem  indignaţi  peste  căsenii  şi  supuşii  noştri ;  dar  oare  cum 
îi  putem  pedepsi  spre  mărirea  lui  D-zeu?  Dacă  vezi,  că  un  servitor  ai 
tău,  un  cunoscut  sau  altcineva  deaproape,  beţiv  sau  înstreinând  ceva, 
aleargă  în  locuri  rele,  este  neîngrijit  pentru  sufletul  său,  jură,  minţeşte  ş.  a, 
mustră-1  şi  pedepseşte-]  pe  dânsul,  readă-i  pe  calea  cea  dreaptă,  îndreaptă-1 
la  ordine  şi  toate  acestea  le-ai  făcut  spre  mărirea  lui  D-zeu.  Dacă  ai  ob¬ 
servat,  că  el  a  greşit  în  contra  ta  şi  a  neglijat  serviciul,  iartă-î  şi  l-ai  iertat 
întru  mărirea  lui  D-zeu...  Ci  durere!  că  mulţi  lucră  din  contră  atât  faţă 
de  cunoscuţi  cât  şi  faţă  de  servitori?  Au  greşit  contra  noastră,  noi  le 
suntem  judecători  aspri  şi  fără  de  îndurare ;  de  au  vătămat  pe  D-zeu  şi 
şi-au  aruncat  sufletul  în  perire,  un  astfel  de  lucru  nu-1  ţinem  vrednic 
de  nici  un  cuvânt. 

5.  Mai  departe  poate,  că  ai  trebuinţă  aţi  câştiga  şi  prieteni;  fă  şi 
aceasta  întru  mărirea  Iui  D-zeu.  Eşti  silit  aţi  face  inimici?  Fă-i  şi  pe 
aceştia  spre  lauda  lui  D-zeu.  Dar  spre  mărirea  lui  D-zeu  cum  putem  să 
ne  facem  amici  si  inimici?  Iată  cum!  Nu  trebue  să  ne  căutăm  de  acei 
amici,  dela  cari  căpătăm  daruri  cari  ne  invită  la  masă,  de  cari  suntem  fa¬ 
voriţi  în  lucruri  lumeşti,  ci  de  acei  amici  să  ne  câştigăm,  cari  mereu  ne 
ţin  sufletul  în  ordine,  ne  îndeamnă  la  datorinţele  noastre,  pedepsesc  aba- 

terile  noastre,  mustră  greşelile  şi  când  am  căzut  iarăş  ne  îndreaptă  şi 
prin  sfat  şi  rugăciune,  ajută  întoarcerea  noastră  cătră  D-zeu. 

6.  Dar  chiar  şi  inimici  putem  să  ne  facem  pentru  mărirea  lui  D-zeu. 
Când  vezi,  că  un  om  şuchiat,  destrăbălat,  sângeros,  plin  de  păcate  şi  de 
porniri  rele  voeşte,  ca  seducându-te,  să  te  aducă  la  ruină,  întoarce  îndărăt, 
fugi,  dupăcum  ţi-a  demandat  Christos  ca  să  faci,  când  a  zis  (Mat.  5,  29) : 
'/■de  te  sminteşte  ochiul  tău  cel  drept,  scoate-L  şi-l  lapădă  dela  tine». 
El  îţi  demândă  ca  pentru  mântuirea  sufletească,  să  depărtezi  dela  tine 
chiar  şi  pe  acei  amici,  pe  cari  de  altcum  îi  iubeşti  ca  lumina  ochilor. 

7.  De  mergi  în  vre-o  societate  şi  eşti  silit  să  vorbeşti  mult ,  fă  şi 
aceasta  spre  mărirea  lui  D-zeu.  Şi  oare  cum  poate  cineva  participa  în 
vr’o  societate  spre  mărirea  lui  D-zeu?  Când  în  societate  cu  alţii  nu  vei 
vorbi  preste  lucruri  de  jos,  deşerte,  nefolositoare,  ci  vei  vorbi  despre 
adevărata  înţelepciune,  despre  ceriu  şi  infern;  când  nu  vorbeşti  nimic 
ce  e  de  prisos  şi  neînţeles,  cum  e  d.  e.  că  cine  a  câştigat  vre-o 
diregătorie,  cine  a  fost  pedepsit  şi  pentru  ce;  cum  a  câştigat  acesta  atâta; 
că  ce  o  să  lase  acela  după  moartea  sa;  pentru  ce  unul  n’a  erezit  deşi 
trăia  în  cea  mai  mare  speranţă  şi  altele  de  soiul  acesta.  Asupra  unora  ca 
aceste  nici  noi  să  nu  începem  a  vorbi,  dar  nici  cu  alţii  să  nu  ne  petrecem 
ci  mai  vârtos  vom  căuta  a  vorbi  şi  face  ceea-ce  este  plăcut  lui  D-zeu. 
Şi  iarăş  poţi  a  tăcea  spre  mărirea  lui  Dumnezeu,  dacă  tractat  fiind  cu 
necuviinţă  sau  vătămat  fiind,  trebue  să  suferi  mii  de  supărări  şi  năcazuri, 
aceste  Ie  suporţi  cu  nepăsare  şi  nu  răspunzi  măcar  un  cuvânt  de  ocară. 

8.  Ci  spre  mărirea  lui  D-zeu  putem  nu  numai  a  lăuda  ori  a  mustra, 
a  sta  ori  a  merge;  nu  numai  a  vorbi  ori  a  tăcea,  ci  putem  chiar  fi  trişti 
ori  veseli.  Când  adecă  vezi  pe  fratele  tău,  că  a  căzut  în  păcate,  ori  pe 
tine  însuţi,  tângueşte-te,  întristează-te  şi  prin  această  întristare  vei  ajunge 
mântuirea,  de  care  nici  odată  nu-ţi  va  părea  rău,  după  cum  zice  apostolul 
Pavel  (II.  Cor.  7.  10.):  « întristarea  carea  este  după  Dumnezeu  cea  fără 
de  părere  de  rău  spre  mântuire »  lucrează  pocăinţa.  Iară  dacă  vezi  pe  altul, 
că  e  fericit  nu-1  invidia,  ci  mulţămeşte  lui  D-zău  pentru  aceea,  ca  şi 
pentru  oarecari  bunuri  ale  tale  proprii,  de  oarece  prin  aceea,  fratele  tău, 
a  fost  atâta  de  distins  —  şi  această  bucurie  îţi  va  fi  spre  mărirea  lui 
D-zeu.  Dar  spune-mi  cine  e  mai  de  compătimit  decât  omul  invidios,  care 
în  loc  să  se  bucure,  când  altuia  îi  merge  bine,  mai  iute  să  întristează  şi 
prin  această  întristare  totodată  îşi  atrage  şi  şie-şi  pedeapsa  Iui  D-zeu. 

Dar  ce  să  mai  vorbim  de  laude  şi  de  mustrări,  de  tristeţe  şi  bucurie, 
când  şi  din  cele  mai  mici  şi  neînsemnate  lucrări  încă  se  poate  trage  folos 
mare,  daca  sunt  îndreptate  după  voia  lui  D-zeu !  Dacă  cel-ce  dă  un  pahar 
de  apă  proaspătă  spre  mărirea  lui  D-zeu  poate  să  moştenească  împărăţia 
cerului  (Mat.  10.  42.),  cugetă  ce  răsplată  înfinit  de  mare  poate  să  pri¬ 
mească  acela,  care  toate  le  face  spre  mărirea  lui  D-zeu. 

9.  Putem  chiar  merge  ori  a  şedea  spre  mărirea  lui  D-zeu.  Întrebi 
cum  se  poate  aceasta?  Când  nu  ieşi  afară,  ca  să  faci  păcat,  îţi  înfrâni 

ochii  şi  îţi  înarmezi  faţa  cu  frica  lui  D-zeu,  aşa  toate  acestea  le-ai  făcut 
spre  mărirea  lui  D-zeu.  Tocmai  aşa  când  nu  alegi  vestminte  preţioase  şi 
moleşitoare,  ci  te  foloseşti  numai  de  cele  îndatinate  şi  necesare.  Cumcă 
chiar  şi  prin  umbletul  şi  îmbrăcămintea  noastră  putem  preamări  pe  D-zeu, 
ascultă,  ce  zice  despre  aceasta  înţeleptul  Sirach  (Sirach  19,  26):  «îmbrăcă¬ 
mintea  unui  om,  surisul  dinţilor  săi,  pasul  picioarelor  sale,  arată  cum  stă 
lucrul  cu  dânsul». 

10.  Se  mai  amintesc,  că  spre  mărirea  lui  Dumnezeu  putem  chiar 
cumpăra  şi  vinde?  Când  d.  e.  nu  pretindem  pentru  marfă  decât  preţui 
cuvenit,  nu  folosim  rău  timpurile  de  scumpete  şi  din  prisosul  nostru  dăm 
şi  săracilor.  Cine  cămătăreşte  cu  bucate  să  fie  blăstămat,  zice  Domnul 
(Pild.  10,  26).  Dar  pentru  ce  să  le  mai  înşir  pe  toate?  Un  singur 
exemplu  poate  servi  pentru  toate.  Precum  zidarii,  când  voiesc  a  ridica  o 
casă,  măsură  cu  sfoara  dela  un  unghiu  la  altul  şi  astfel  întocmesc  lucrul, 
încât  clădirea  şi  în  afară  încă  să  fie  asemenea,  tocmai  aşa  şi  nouă  să  ne 
fie  de  îndreptar  cuvintele  apostolului:  « Ori  de  mâncaţi,  ori  de  beţi ,  ori 
altceva  de  Lucraţi,  toate  spre  mărirea  lui  Dumnezeu  să  le  faceţi ».  (1.  Cor. 
10,  31). 

111.  Aşadară  ori  de  ne  rugăm,  ori  de  postim,  de  pedepsim  sau 
iertăm,  de  lăudăm  sau  de  mustrăm,  de  eşim  ori  de  venim  acasă,  de  cum¬ 
părăm  ori  de  vindem,  de  tăcem  ori  de  vorbim  sau  orice  lucrăm,  toate  să 
se  întâmple  spre  mărirea  şi  spre  lauda  lui  Dumnezeu.  Ceeace  nu  va  servi 
spre  lauda  lui  Dumnezeu,  nici  să  vorbim,  nici  să  facem.  Acea  învăţătură 
a  apostolului,  ca  un  toiag  puternic,  ca  o  armă  sigură  şi  ca  un  tezaur  pre¬ 
ţios,  să  o  purtăm  totdeauna  cu  noi  şi  să  o  înscriem  în  inimile  noastre, 
ca  vorbind,  întocmind  şi  lucrând  toate  spre  mărirea  Iui  Dumnezeu,  să 
dobândim  dela  Domnul  cinste,  atât  aici,  în  această  vieaţă,  cât  şi  atunci, 
când  vom  trece  din  această  vieaţă  căci  el  zice:  « Celce  mă  onorează  pre  mine 
şi  eu  îl  voiu  onora  pre  el».  Nu  numai  prin  cuvinte,  dar  şi  prin  fapte  vom 
preamări  pe  Tatăl  totdeauna  împreună  cu  Fiiul,  —  Dumnezeul  nostru, 
căruia  se  cuvine  cinste,  mărirea  şi  închinăciune  acum  şi  în  veci!  Amin. 

G.  Pletosu. 


PREDICA 

la  Dumineca  XXXIII,  după  Rusalii  (a  lui  Zacheiu). 


Iubiţi 


„Astăzi  s’a  făcut  mântuire  rasei  acesteia, 
pentru  că  şi  acesta  fiiul  lui  Avram  este“. 

Luca  c.  XIX.  v.  9. 


ascultători ! 


Dacă  vom  îndrepta  ochii  sufletului  nostru  şi  numai  câteva  clipe 
la  bunul  nostru  Ziditor,  care  cu  însaş  mâna  sa  ne-a  adus  dela  nefiinţă 
la  fiinţă  şi  vom  cugeta  Ia  nesfârşitele  bunătăţi  şi  daruri,  ce  le-a  dat  în 
nemăsurata-i  milostivire  omului  —  o  simţire  de  sfială,  o  simţire  de  ruşine 

trebue  să  pătrundă  Sâuntrul  nostru,  la  gândul,  cât  de  puţin  a  căutat  omul 
să  ajungă  la  ţinta  cea  măreaţă,  la  chemarea  cea  sfântă,  ce  i-a  dat-o  crea¬ 
torul  său:  ia  mântuirea  sufletului  său.  In  loc  ca  oamenii  să  lucreze  din 
toate  puterile  lor  cu  darurile  înalte  primite  dela  D-zeu,  cu  mintea  cea 
înţelegătoare  şi  cu  voinţa  îndreptată  spre  bine,  ei  au  îngropat  talantul  cel 
de  mult  preţ  în  pământ,  şi  în  loc  să  înainteze  pe  calea  binelui,  s’au  dat 
stricăciunii,  s’au  abătut  şi  s'au  făcut  robi  ai  păcatului  după  cuvintele  aposto¬ 
lului  loan:  «de  vom  zice,  că  păcat  nu  avem,  pe  noi  înşine  ne  înşelăm  şi 
adevăr  nu  este  în  ru  noi».  ([.,  loan  c.  I.,  8). 

E  mare  nenorocirea,  ce-o  aduce  păcatul  omului,  dar  şi  mai  mare  e 
nefericirea,  când  el  se  ţine  morţiş  de  păcat  în  vieaţa  lui  întreagă  şi  moare 
în  starea  aceasta  de  învrăjbire  cu  D-zeu,  —  nepocăit,  căci  osânda  siguiă 
este  atunci  urmarea  faptelor  lui  şi  pedeapsa  cea  mai  grozavă  aşteaptă 
sufletul  lui. 

Induratul  D-zeu,  iubiţilor,  însă  nu  voieşte  moartea  păcătosului,  ci 
îndreptarea  lui.  Prin  câte  mijloace,  prin  câte  semne,  prin  câte  minuni, 
prin  câte  pilde,  nu  chiamă  el  pe  păcătos  la  calea  cea  adevărată  a  mân¬ 
tuirii,  numai  omul  să  voiască  şi  să  urmeze  sfaturile  şi  chemarea  lui  D-zeu! 

* 

Iubiţi  ascultători! 

O  pildă  din  cele  mai  pătrunzătoare  şi  pline  de  bogate  şi  fericitoare 
învăţături  pentru  mântuirea  noastră,  ne  dă  astăzi  maica  noastră  biserică 
în  sfânta  evangelie,  ce-o  am  auzit  cu  toţii. 

Intr’ânsa  e  vorba  de  un  vameş.  Vameşii  aceştia  erau  cât  se  poate 
de  urgisiţi  şi  despreţuîţi  în  lerihon,  pentrucă  înşeiau,  cămătăriau  şi  făceau 
câte  şi  mai  câte  nedreptăţi  şi  asupriri  oamenilor  în  lăcomia  lor  şi  în  râvna 
urîtă  de-a  se  îmbogăţi.  Vameşul  Zacheiu,  mai  marele  vameşilor  din  cetatea 
lerihon,  om  bogat  şi  sumeţ,  care  câştigase  o  avere  de  tot  mare  şi  de 
sigur  pe  cale  necinstită,  simte  în  sufletul  său  arzând  un  dor  sfânt,  dorul 
de-a  vedea  pe  Isus  Christos,  Mântuitorul  lumii,  care  cutreera  prin  sate  şi 
oraşe,  vindecând  ranele  sufleteşti  şi  trupeşti,  alinând  durerile  celor  obidiţi 
şi  înviind  pe  cei  morţi  —  în  tot  locul  şi  tuturor  împărţind  darurile  şi  bine¬ 
cuvântările  sale.  Aflând,  că  Isus  tocmai  se  apropria  să  sosească  în  lerihon, 
lăsă  toate  la  oparte  şi  grăbi  cât  putu  să-i  iasă  în  cale  să-I  vadă  şi  el,  să 
asculte  învăţăturile  lui  şi  să  primească  binecuvântarea  lui. 

Iubiţilor!  Se  poate  un  lucru  mai  de  mirare?  Un  vameş  bogat  şi  în¬ 
gâmfat  să-şi  lase  toate  cele  mai  scumpe  ale  sale,  pentru  a  urma  lui  Christos, 
să-şi  lase  comorile  pentru  —  sărăcia  iui  Isus.  desfătările  —  sale  pentru  crucea 
lui,  mărirea  —  sa  pentru  umilinţele  iui! 

« Dară  nu  putea  pentru  mulţime,  pentrucă  era  mic  de  statură  şi  aler¬ 
gând.  înainte  s'a  suit  într’un  smochin  să-l  vadă,  că  era  să  treacă  pe  acolo». 
Câtă  râvnă  pentru  Isus!  De  cât  dor  sfânt  nu  va  fi  fost  cuprinsă  inima  vame¬ 
şului  în  clipele  acelea,  când  sufletul  său  înseta  după  vederea  mântuito¬ 
rului!  Cine  ar  putea  descrie  marea  fericire,  ce-a  simţit-o  vameşul  ia  pri- 

virea  bunului  Mântuitor,  şi  cine  ar  putea  zugrăvi  şi  înfăţişa  priceperii 
noastre  văpaia  de  iubire,  ce  ardea  în  inima  lui,  adânc  mişcată,  când  auzi 
din  însaş  gura  lui  Isus:  « Zacheie ,  grăbeşte  de  te  coboară,  că  astăzi  trebue 
să  petrec  în  casa  ta?!»  Şi  mai  era  putere  omenească,  care  să  poată  opri 
pornirea  inimei  lui  de-a  primi  pe  Mântuitorul,  sau  zăgaz,  care  să  oprească 
valurile  de  însufleţire  sfântă,  ce  inundaseră,  ce  copleşiră  sufletul  lui  în 
acel  cias?  De  sigur,  că  nu!  Căci  dorul  ce  ardea  în  sufletul  vameşului, 
pentru  Isus  Christos,  nu  era  din  curiositate,  ci  era  dorul  sfânt  de  a-i  sluji  Lui 
vieaţa  sa  întreagă,  de  a-i  închina  Lui  toată  inima  sa,  toată  simţirea  sa,  toată 
fiinţa  sa,  era  dorul  sfânt  de-a  gusta  şi  el  din  roadele  pomului  făcător  de 
minuni,  era  —  dorul  sfânt  de  îndreptare  şi  mântuire,  ce  pornia  din  iubirea 
cea  mai  curată  faţă  de  D  zeu!  Şi  precum  nu  poţi  pune  stavilă  valurilor 
rîului  spumegător,  ce  se  rostogoleşte  năvalnic,  mânat  de  uriaşa-i  putere 
la  vale,  aşa  nu  poţi  opri  dorul  sufletului  omenesc,  când  s’aprinde  întriânsul 
scânteia  dragostei  de  D-zeu,  şi  rupe  lanţurile  păcatului  spre  a  se  împreuna 
cu  Ziditorul  său. 

La  cuvintele  pline  de  fericire  ale  lui  Isus  de-a  fi  în  casa  păcătosului 
vameş,  —  acesta  se  coboară  grăbit  din  smochin  şi  pleacă  cu  mare  iuţeală 
spre  casă,  cu  inima-i  plină  de  bucurie  —  să  facă  toate  cele  de  lipsă  pentru 
a  primi  în  mod  vrednic  în  casa  sa,  pe  înaltul  său  oaspe,  pe  Mântuitorul. 

«.Şi  toţi,  cari  vedeau  aceasta  cârteau ,  zicând:  a  intrat  la  an  om  păcătos 
să  găzduiască ».  Nu-i  aşa,  iubiţilor,  că  şi  pe  voi  poate  vă  miră  faptul  acesta, 
că  Isus  să  găzduiască  în  casa  unui  păcătos?!  Dar  eu  vă  întreb:  pentruce 
a  venit  isus  pe  pământ?  Oare,  nu  ca  să  mântuiască  lumea  de  păcat? 
Oare  nu  zice  însuş,  că  fiiul  omului  n’a  venit  să  judece,  ci  să  mântuiască 
lumea?  Şi  că  cei  bolnavi  au  lipsă  de  medic?  Şi  de  sigur,  că  Zacheiu  era 
bolnav,  dar  bolnav  sufleteşte,  plin  de  păcate  şi  doria  din  tot  sufletul  său 
să  se  mântuiască.  Căci  iată  ce  zice  el  cătră  Domnul:  « Iacă  Doamne,  ju¬ 
mătate  din  averea  mea  o  dau  săracilor,  şi  de-am  năpăstuit  pe  cineva,  în¬ 
torc  împătrit »,  Zis-a  Isus  lui:  « Astăzi  s’a  făcut  mântuire  casei  acesteia,  că 
şi  acesta  fiiul  lai  Avram  este». 

Zacheiu  recunoaşte  mulţimea  păcatelor  sale,  se  căieşte  pentru  ele  şi 
pentru  ispăşirea  lor  dă  jumătate  din  averea  sa  cea  mare  săracilor,  iar  celor 
năpăstuiţi  le  întoarce  împătrit,  —  iar  mântuitorul  uimit  şi  înduioşat  de  cură¬ 
ţenia  sufletului  acestui  om  exclamă  cu  bucurie :  Astăzi  s’a  făcut  mântuire 
casei  acesteia.  O,  fericite  Zacheie,  de  azi  încolo  nu  vei  mai  vărsa  lacrimi 
pentru  păcatele  tale,  ci  fericirea  cerească  va  fi  desfătarea  tal  O,  fericite 
Zacheie,  tu  ai  nesocotit  avuţiile  tale,  aurul  cel  de  mult  preţ  şi  toate  cele 
deşarte  ale  lumii  şi  ai  dobândit  comoara  cea  netrecătoare:  împărăţia 
cerurilor! 

Iată,  iubiţilor,  cum  un  vameş  încărcat  de  păcate  —  prin  o  pocăinţă 
adevărată,  dobândeşte  dela  mântuitorul  iertare. 

Au  cercetând  noi  sufletele  noastre,  şi  cugetând  la  faptele  noastre, 
la  vieţuirea  noastră,  câţi  dintre  noi  ar  trebui  să  mărturisească,  că  cu  nimic 

nu  sunt  mai  buni,  şi  mai  drepţi,  decât  vameşul  din  sfânta  evangelie  de 
astăzi,  că  aceleaşi  sunt  ranele,  de  cari  pătimeşte  sufletul  lor,  ca  şi  a  lui 
Zacheiu.  Unii  parcă  şi-au  pus  de  ţântă  a  vieţii  lor  întregi  numai  şi  numai 
câştigarea  de  bogăţii  —  înavuţirea.  Ei  nu  se  mulţămesc  cu  aceea  ce-i 
îndestulitor  pentru  casele  lor,  şi  copiii  lor,  ^ci  în  râvna  lor  după  comori 
multe  şi  mari  şi  de  tot  felul,  ei  uită  şi  de  cinste  şi  de  ruşine,  ba  nu  să 
mai  gândesc  nici  ia  D-zeu,  şi  caută  întocmai  ca  şi  vameşul  prin  înşelăciune, 
prin  răpire,  prin  cămătărie,  prin  vicleşug  —  să  cuprindă  tot  mai  mult,  se 
adaugă  tot  mai  spornic  la  averile  lor.  In  goana  aceasta  de  câştig,  câţi  nu 
lăcomesc  şi  la  stai  ea  altora,  câţi  nu  cuprind  cu  plugul  lor  pământul  altora, 
trecând  hotarul  cu  ştirea  şi  volnic  şi  sumeţ  răsturnând  brazda  străină  în 
ogorul  lor,  —  numai  ca  să-şi  lăţească  şi  mărească  holdele  lor?!  Şi  toate 
blăstămele  înfricoşate  ce  ie  rosteşte  deaproapele  nedreptăţit,  nu  pot  mişca 
inima  păcătosului  lacom!  EI  e  gata  să  jure,  să  cheme  aşadar  însuş  numele 
cel  sfânt  a  lui  D-zeu  ca  martor  la  minciunile  şi  nedreptăţile  lui,  fără  cea 
mai  mică  teamă  de  pedeapsă.  E  vecinie  gata  de  judecată,  chiar  şi  atunci 
când  lipseşte  vre-o  pricină  mai  de  samă,  —  şi  nici  lacrămile  văduvei  şi 
nici  jalea  orfanilor,  şi  nici  suspinul  lucrătorilor,  cărora  le-a  oprit  plata,  nu 
vor  fi  în  stare  a  muia  vârtoşia  inimei  acestor  lacomi. 

Iubiţilor,  nu  poate  fi  ceva  mai  înfricoşat  decât  păcatul  lăcomiei !  El 
face  pe  om  să  uite  chiar  şi  de  isvorul  tuturor  bunătăţilor  sale,  de  D-zeu, 
îl  face  să  uite  de  sf.  biserica  şi  de  toate  datorinţele  sufletului  său.  El 
trăieşte  numai  pentru  sine,  e  robul  pântecelui  său,  lui  îi  slujeşte,  şi  e  chel¬ 
tuitor  până  la  risipă  pentru  desfătarea  sa,  iar  pentru  deaproapele  nimic  nu 
are  decât:  invidia,  ura,  dispreţul,  duşmănia  şi  răsbunarea,  tot  atâtea  păcate 
urâte  ce  izvoresc  din  lăcomie.  Aşişderea  pentru  trebuinţele  bisericii,  sau 
ale  şcoalei,  sau  altui  aşezământ  de  binefacere  sau  ajutorare  a  celor  neno¬ 
rociţi,  inima  lui  împetrită  nu  are  nici  o  simţire. 

Dar,  iubiţilor,  dacă  omul  ce  sufere  de  vre-o  durere  trupească,  aleargă 
cu  grabă  la  medic  spre  a-şi  redobândi  sănătatea,  şi  nu  cruţă  nici  o  jertfă, 
ba  e  în  stare  a-şi  da  toată  averea  numai  să  se  facă  sănătos,  oare  bolnavul 
sufleteşte,  cel  cuprins  de  păcate,  celce  ziua  şi  noaptea  suspină  în  lanţu¬ 
rile  grele  ale  fărădelegilor,  să  stea  nemişcat,  să  stea  nesimţitor  la  durerea 
sufletului  său,  şi  nu  mai  bine  să  grăbească  la  doftorul  sufletelor,  să  do¬ 
bândească  pace  şi  iertare  pentru  bolnavul  său  suflet?! 

Fără  îndoială,  că  ar  fi  o  nenorocire  nepăsarea  lui  —  când  leacul  e 
aşa  uşor  de  câştigat,  când  îndurarea  nemărginită:  lisus  Christos,  ca  un 
balsam  vindecător  e  gata  a'  ne  tămădui  de  boală  sufletul  nostru.  Căci 
precum  a  ridicat  inima  lui  Petru  cea  căzută  în  păcatul  lăpădării  iarăş  Ia 
starea  darului  ceresc,  precum  a  şters  lacrămile  păcătoasei  Magdalene  şi 
a  adus  mântuire  vameşului  Zacheiu,  ce  trăise  în  fărădelegi  —  aşa  bunul 
nostru  mântuitor  e  gata  pururea  a  chema  pe  orice  păcătos  la  mântuire, 
a  căuta  ori-unde  oaia  cea  rătăcită  şi  a  o  aduce  cu  bucurie  în  staulul  său. 


Cunoscând  dar  bunătatea  şi  adâncul  milostivirii  lui  D-zeu,  mai  fi-va 
unul  măcar  Intre  noi,  care  să  mai  voiască  a  rămânea  în  păcatele  sale  şi 
să  nu  grăbiască,  mai  vârtos,  ca  şi  vameşul,  a  ajunge  cât  mai  curând  la 
mântuire?  Ştim  dar  cu  toţii  uriciunea  cea  mare  a  păcatelor,  şi  zilnic  ne 
încredinţăm  de  urmările  lor.  Nu  mărturisim  oare  noi  singuri,  de  multe 
ori  cu  părere  de  rău  în  suflet,  că  la  soartea  cea  rea,  la  o  nenorocire,  la 
o  boală,  sau  când  perde  averea,  sau  ajunge  în  temniţă  cineva  din  amicii,  sau 
cunoscuţii  noştri,  că  toată  pricina  la  aceasta  sunt  păcatele  Iui,  lăcomia, 
beţia,  necumpătarea  şi  desfrâul  cel  fără  de  margini.  Vom  recunoaşte  deci, 
că  cauza  mai  tuturor  nenorocirilor  noastre  este  una,  şi  aceasta-i  păcatul. 
Dela  un  capăt  al  lumii  până  la  celalalt,  n'auzim  decât  vaerul  trist  al  su¬ 
ferinţei,  al  durerii,  al  mizeriei  —  izvorîte  şi  pricinuite  mai  totdeauna  din 
păcat.  Istoria,  martora  vremilor  apuse,  ne  arată,  că  şi  lovitura  de  moarte 
dată  poporului  roman,  se  datoreşte  păcatelor  sale.  Căci,  câtă  vreme  acest 
popor  a  cinstit  virtuţile,  a  cultivat  credinţa  şi  dragostea  în  zeii  lor,  au  stră¬ 
lucit  ca  nişte  luceferi  luminoşi  pe  orizontul  civilizaţiunii  lumii  întregi,  dar 
îndatăce  păcatele  desfrâului  şi  luxului  şi  ale  risipei  au  cuprins  sufletele 
lor,  din  poporul  răsboinic  şi  temut  de  lumea  întreagă,  nu  a  rămas  decât 
numele.  Şi  sângele  nevinovat,  ce  de  curând  s’a  vărsat  la  răscoala  ţăra¬ 
nilor  din  România,  pentru  pământ,  de  care  cu  groază  parecă  ne  aducem 
aminte,  —  nu-şi  are  oare  cauza  în  lăcomia  prea  mare  a  unora  şi  în  ne¬ 
dreptăţile  şi  împilările  lor  fără  de  margini?!  Aşa  este,  iubiţilor,  păcatul 
nu  rabdă,  precum  înşi-vă  mărturisiţi.  El  e  ca  şi  veninul  ce  întră  în  trupul 
omului,  şi-i  curmă  vieaţa.  « Plata  păcatului »  —  cu  drept  cuvânt  zice  apo¬ 
stolul  Pavel  —  «e  moartea »  (Rom.  6,  23). 

Deci  suflete  păcătoase,  spre  tine  îndrept  glasul  meu,  nu  mai  întârzia, 
ci  ascultă  ce  zice  Mântuitorul  cătră  vameş:  grăbeşte,  de  te  pogoară,  că 
astăzi  trebue  să  petrec  în  casa  ta.  Această  voce  răsună  şi  pentru  tine 
creştine!  Iată  acum,  ziua  mântuirii  cea  adevărată,  scoală-te,  spală-ţi  faţa 
ta  cu  lacrămile  pocăinţii,  ca  să  afli  îndurare  dela  D-zeu!  Nu  mai  amâna 
deci  îndreptarea  ta,  ci  lasă  căile  celor  fărădelege,  ridicăţi  ochii  tăi  îngreu¬ 
naţi  de  mulţimea  nedreptăţilor  şi  înalţă-i  spre  cer  —  spre  izvorul  mân¬ 
tuirii  şi  cere  iertare!  Şi  nici  atât  nu  ajunge.  Nu!  iubite  creştine,  căci 
cum  va  primi  D-zeul  cel  sfânt  ruga  ta,  sau  jertfa  ta,  când  mânile  tale  sunt 
pline  de  sânge?  Cum  n’a  primit  el  jertfa  lui  Cain,  aşa  nu  va  primi  nici 
jertfa  ta,  până  nu  te  vei  îndrepta  şi  îţi  vei  schimba  şi  înnoi  sufletul  tău 
păcătos. 

Deci  «spălaţi-vă,  curăţiţi-vă,  ştergeţi  răutăţile  din  sufletele  voastre, 
dinaintea  ochilor  mei,  părăsiţi  răutăţile  voastre.  învăţaţi-vă  a  face  bine, 
căutaţi  judecata,  mântuiţi  pe  cel  năpăstuit,  judecaţi  săracului  şi  faceţi  drep¬ 
tate  văduvei»  zice  Isaia  (1.  16).  Iată  calea  mântuirii,  singura  cale! 

Să  lăpădăm  dar,  iubiţilor,  chiar  astăzi,  haina  cea  întinată  a  păcatului, 
să  aprindem  în  sufletul  nostru  făclia  credinţei,  a  dragostei  şi  nădejdii  în 
D-zeu,  ca  la  lumina  ei  cea  sfântă  să  putem  aduce  roduri  vrednice  de  po- 

căinţa;  să  miluim  pe  cei  lipsiţi,  să  alinăm  durerile  celor  năpăstuiţi,  ca  astfel 
să  auzim  şi  noi  fericitoarcle  cuvinte:  astăzi  s’a  făcut  mântuire  casei  acesteia! 

Iar  Tu  părinte  îndurate,  Isuse,  Fiiul  lui  David,  care  ai  adus  astăzi  mân¬ 
tuire  păcătosului  vameş,  milostiveşte-te  şi  de  aceşti  umiliţi  robi  ai  tăi,  cari 
astăzi  îşi  deschid  inima  lor,  ca  să  te  primească  pe  tine  şi  trimite  o  rază 
numai  de  îndurare  în  sufletul  lor,  ca  călăuziţi  de  ea  pe  calea  faptelor 
bune,  s’ajungă  a  fi  odată  vrednici  a  auzi  şi  ei  cuvintele  tale  mângâietoare  : 
astăzi  s’a  făcut  mântuire  casei  acesteia!  Amin. 

Dr.  Ioan  Dobre. 


Deviza  preotului. 

„Eu  sunt  păstorul  ccl  bun,  păstorul 
cel  bun,  sufletul  său  îşi  pune  pentru  oi“. 

Ioan,  c.  10,  v.  11. 

De  unde  şi  pentruce,  lupta  vieţii  e  atât  de  intensivă,  atâta  de  grea 
şi  cu  urmări  atâta  de  dezastruoase  pentru  binele  şi  fericirea  individului  şi 
a  societăţii  omeneşti  ?  de  unde  atâtea  neîndreptăţirî,  atâta  pismă  şi  ură 
între  oameni,  de  unde  atâtea  rele?  De  unde?  Dela  oameni;  şi  pentruce? 
Pentrucă  oamenii  nu  stimează  adevărul  şi  dreptatea,  nu  se  acomodează 
întru  toate  principiilor  sublime  şi  sfinte  ale  moralei  lui  Christos.  Oamenii 
conduşi  de  interese  particulare  egoistice:  în  acţiunile  lor  zilnice,  în  lucrarea 
lor,  chiar  şi  în  legislatură  şi  justiţie,  adesea  ignorează  adevărul  şi  dreptatea. 

De  aci  apoi  nemulţămirea  urmată  de  lupte  grele,  de  prigoniri,  de 
răsvrătiri  şi  de  revolte  formale  în  sinul  societăţii  omeneşti.  Şi,  in  situa- 
ţiunea  aceasta,  cine  poate  să  fie  mai  deaproape  chemat  a  influinţa  ome- 
nimea  spre  bine  şi  a  o  feri  de  dezastrele  intereselor  particulare  egoistice, 
de  moravurile  stricăcioase  şi  de  imoralitate,  cine  altul,  dacă  nu  preotul: 
păstorul  sufletesc,  reprezentantul  şi  apărătorul  principiilor  sfinte  ale  mo¬ 
ralei  lui  Christos?  Şi,  dacă  şi  preotul  va  lipsi  dela  împlinirea  acestor 
sfinte  datorinţe  pastorale,  oare  atunci,  se  va  mai  putea  el  considera  şi 
numi  « păstorul  cel  bun»?  Nu,  şi  iară  nul  ci,  un  atare  preot,  cu  drept  se 
va  putea  numi  « năimit» ,  străin,  amăgitor  şi  dup  răpitor »,  în  mijlocul 
turmei  sale  cuvântătoare.  Ci,  adevăratul  preot  şi  păstor  sufletesc,  urmând 
exemplul  Păstorului  celui  mare,  Christos,  cu  resignare  apostolică  şi  cu  lă- 
pădare  de  sine,  gata  la  orice  jertfă,  va  priveghia  şi  va  sta  neclintit  în  apă¬ 
rarea  turmei  sale  de  toate  influinţele  rele,  de  toate  moravurile  stricăcioase; 
« păstorul  cel  bun»,  cu  mână  tare  va  ţinea  şi  va  apăra  flamura  sfântă  a 
adevărului  şi  a  dreptăţii. 

Aşa,  iubiţi  fraţi  în  Christos,  aşa  să  urmăm  toţi,  căci  « zilele  rele  sunt » ; 
demoralizarea  a  eşit  din  aîvia  sa  şi  ameninţă  cu  înnecare  sămânţa  cea 
curată  şi  sfântă  a  moralei  lui  Christos. 

Cu  salutare  frăţească  de  anul  nou,  şi  cu  dorinţa  ferbinte:  de  bun 
spor  la  lucru  în  «via  Domnului»  I  Duhovnicul. 


41 


MIŞCAREA  LITERARĂ. 

Propovedanii  la  îngropăciunea  oamenilor  morţi ,  cufese  de  Petru 
Maior  de  Dicio-Sân-Mărtin  etc.  editate  cu  litere  latineşti  după  ediţia  din 
Buda  dela  1809,  de  Dr.  Elie  Dâianu,  par.  şi  prot,  Cluj,  Tip.  «Carmen», 
1906,  pag.  326,  8». 

Sub  numirea  aceasta  a  apărut  şi  al  treilea  volum  din  cuvântările  bi¬ 
sericeşti  ale  luminatului  istoric  şi  învăpăiatului  protopop  de  pe  vremuri 
Petru  Maior,  care  se  tipăresc  din  nou,  cu  literile  străbune,  sub  îngrijirea 
părintelui  protopop  Dăiatiu  din  Cluj.  în  anul  trecut,  când  a  eşit  la  lu¬ 
mină  cel  dintâiu  volum  al  acestor  predice,  am  avut  prilejul  să  rostim  câ¬ 
teva  cuvinte  de  sinceră  şi  dreaptă  apreciere  asupra  acestei  publicaţiuni  li¬ 
terare,  al  cărei  folos  nu  se  poate  tăgădui. Spuneam  atunci,  că  câtă  vreme 
ramura  omiletică  sau  retorică  a  literaturii  noastre  bisericeşti  este  încă  puţin 
cultivată,  câtă  vreme  în  bisericile  satelor  noastre  şi  astăzi  se  aude  încă  rar 
glasul  păstorilor  vestitori  şi  tălmăcitori  ai  adevărurilor  sfintei  Scripturi,  parte 
fiindcă  lipseşte  îndemnul  sufletesc,  parte  fiindcă  lipsesc  preoţimii  cărţi  de 
cuvântări  potrivite,  spuneam,  —  că  predicile  lui  P.  Maior,  deşi  alcătuite  înainte 
cu  aproape  un  veac,  vor  face,  de  bună  seamă,  preţioase  servicii  preoţimii 
româneşti,  doritoare  a  se  avântă  la  propoveduirea  cuvântului  de  învăţă¬ 
tură.  Aceasta,  pentrucă  alcătuirea  acestor  predici  e  cea  mai  creştinească 
şi  cea  mai  românească,  iar  limba  lor  e  uşoară,  curată  şi  frumoasă  «aşa 
cum  s’a  sfinţit  ea  în  slujba  sfintei  biserici». 

Afară  de  predicile  pentru  Dumineci  şi  sărbători,  Propovedaniile,  de 
care  ne  ocupăm,  au  văzut  lumina  tiparului  încă  la  1809,  data  la  care  Maior 
s’a  aşezat  ca  «crăiesc  revizor»  al  cărţilor  pe  lângă  tipografia  universităţii 
din  Buda.  La  scrierea  lor  va  fi  lucrat  însă  şi  mai  înainte,  încă  fiind  pro¬ 
topop  în  Reghin,  unde  o  samă  dintrînsele  le  va  fi  rostit  el  însuş. 

Asupra  scopului,  care  l-a  urmărit  P.  Maior  cu  aceste  cuvântări  fune- 
brale,  cum  le  zicem  astăzi,  ne  lămureşte  foarte  frumos  precuvântarea  pusă 
în  fruntea  cărţii.  în  acest  «cuvânt  înainte»,  dupăce  accentuiază,  că  «prea 
bun  şi  sfânt  obiceiu  este  în  bisericile  din  ţara  noastră  a  face  propovedania 
norodului  la  îngropăciunea  morţilor»  şi  dupăce  aminteşte  cu  recunoştinţă 
de  străduinţele  pe  acest  teren  ale  antecesorului  său  1.  Micu-Klein.  Maior 
ne  spune,  că  două  ţânte  a  avut  în  vedere  la  scrierea  acestor  propovedanii. 
Şi  anume :  a)  O  seamă  dintr’ânsele  sunt  astfel  alcătuite  în  cuprins  şi  formă 
ca  să  slujească  preoţilor  de  model ,  pe  temeiul  cărora  înşiş  să  compună 
apoi  cuvântări  la  morţi,  după  trebuinţele  şi  împrejurările  locului,  b)  Ce¬ 
lelalte  au  în  vedere  numai  îndreptarea  şi  zidirea  sufletească  a  poporului 
de  rând  şi  se  pot  rosti  la  orice  înmormântare  dela  sate,  pentrucă  sunt 
scrise  «cu  curgere  de  grai  mai  pe  jos». 

După  aceasta,  Maior  dă  preoţitor  îndrumări:  Cum  să  întrebuinţeze 
cuvântările  sate.  Celor  dela  oraşe,  le  atrage  luarea  aminte,  că  vrând  să 

1  V.  „Luceafărul**  a.  V.,  Nr.  8,  pag.  182. 

cuvânteze  ta  vre-un  mort,  să  vorbească  «mai  împodobit  şi  după  ritori- 
ceasca  măiestrie,  cu  atât  mai  vârtos,  că  de  multeori  se  adună  Ia  îngropă¬ 
ciunea  morţilor  noştri  şi  cei  din  alt  neam  învăţaţi  bărbaţi,  cari  s’au  obici¬ 
nuit  a  se  îndulci  de  podoaba  şi  măiestria  cuvintelor.1  Tuturora  le  dă 
sfatul,  să  spună  cuvântările  de  rost,  la  orice  ocaziune,  şi  «să  nu-şi  mai 
apere  oarecare  trândăvia  sa,  zicând:  că  oamenii  mai  bucuros  ascultă  să 
li-se  cetească  propovedania  din  carte,  decât  de  rost».2  In  sfârşit  îi  face 
băgători  de  seamă  şi  la  celece  vor  vorbi  asupra  răposatului,  sfătuindu-i 
să  ia  bine  sama,  «că  celece  grăiesc  spre  lauda  mortului  să  fie  adevărate». 
Sunt  îndrumări  înţelepte  acestea,  cari  numai  folos  vor  aduce  oricărui  preot, 
care  le  va  ceti  şi  urma,  de  aceea  am  stăruit  asupra  lor. 

Încât  se  atinge  de  cuprinsul  lor,  propovedaniile  Iui  P.  Maior  sunt 
alcătuite  astfel,  ca  nu  numai  să  mişte  şi  înduioşeze  inima  ascultătorului, 
cât  mai  vârtos  să-i  plece  gândirea  pentru  înţelegerea  adevărurilor  evan- 
gelice. 

Cu  pilduiri  potrivite  din  sfânta  Scriptură  a  Vechiului  Testament  şi 
din  vieaţa  popoarelor  vechi,  P.  Maior  în  faţa  mormântului  deschis  ştie  să 
zugrăviască,  în  chip  convingător,  rostul  adevăratei  vieţi  creştineşti  şi  idea¬ 
lele  după  care  trebue  să  nizuiască  creştinul  pentruca  vieaţa  lui  de  pe  pă¬ 
mânt  sâ-i  fie  plăcută,  iar  despărţirea  de  dânsa  uşoară.  In  chipul  acesta 
fără  să  fie  o  simplă  înşirare  de  citaţiuni  şi  fraze  patetice,  chemate  să  stoarcă 
numai  lacrămi  trecătoare,  —  cum  prea  ades  se  obicinuieşte  —  propove¬ 
daniile  lui  P.  Maior  simt  cuuvintele  adevărate  şi  înţelepte  ale  omului  cu¬ 
getător  şi  cunoscător  a!  vieţii,  sunt  sfaturile  păstorului  bun  şl  înţelegător 
al  sufletului  omenesc.  Tot  ce  s’ar  putea  socoti  ca  scădere  sunt  desele 
rcpeţiri  ale  unora  şi  aceloraş  idei,  asemănările  prea  bătătoare  la  ochi  de 
pasagii  întregi  din  diferite  cuvântări,  ceeace  pare  a  însemna  o  sărăcie  de 
concepţie. 

Multe  din  predicile  acestea  cetindu-le  ne  reamintesc  apoi  propove¬ 
daniile  cu  acelaş  titlu  ale  lui  Samuil  Micu-Klein. 3 

Mai  interesant  şi  în  acelaş  timp  mai  neînţeles  pentru  noi  este  faptul, 
că  o  samă  din  propovedaniile  lui  Maior  le-am  găsit,  dela  alfa  până  la 
omega,  identice  cu  unele  de-ale  lui  S.  Micu-Klein.  Astfel  propovedania  a 
30-a,  31 -a,  32-a,  34-a,  35-a  şi  36-a  dela  Maior  este  una  şi  aceeaş,  din  cuvânt 
în  cuvânt,  cu  propovedania  a  15-a,  10-a,  11-a,  12-a,  13-a  şi  14-a  dela  Samuil 
Klein.  Descoperirea  aceasta  ne-a  surprins.  Evident,  că  aici  avem  de  a 
face  cu  una  din  acele  copieri  nevinovate  şi  preaîndatinate  la  vechii  scrii¬ 
tori,  care  în  terminul  literar  de  astăzi  se  chiamă  plagiare.  Şi  dat  fiind 
faptul,  că  Klein,  a  trăit  şi  a  scris  înaintea  lui  Maior  şi  că  Maior  cum  re- 


1  Prefaţă,  pag.  11. 

*  Prefaţă,  pag.  13. 

5  Cf.  „Revista  Teologică",  VI,  pag.  253. 

iese  din  prefaţa  acestor  propovedanii  1  —  a  cunoscut  cuvântările  lui  Klein, 
suntem  constrânşi  să  deducem,  că  aceste  şase  propovedanii,  cari  samână 
până  într’o  literă,  Maior  le-a  «cules»  dela  Klein.  Şi  câtă  vreme  în  însuş 
titlul  lor  se  zice,  că  sunt  «culese»,  iar  nu  «alcătuite»  sau  «izvodite»  de  P. 
Maior,  de  aci  iarăş  putem  trage  concluziunea,  că  Maior  nu  e  autorul  tu¬ 
turor  propovedaniilor  acestora  şi  că,  afară  de  Klein  va  fi  «cules»  şi  dela 
alţii.  Ca  să  fi  copiat  dela  Maior  editorul  lui  Klein  dela  1842  din  Sibiiu, 
e  prea  puţin  aproape  de  adevăr.  Mărturisim,  că  noi  nu  cunoaştem  edi- 
ţiunile  prime  ale  propovedaniilor  lui  Klein  şi  Maior,  după  care  s’au  făcut 
retipăririle  dela  Arad  şi  Cluj,  dar  presupunând,  că  ele  sunt  identice  cu 
ediţiunile  retipărite,  care  ne  zac  dinainte,  singura  concluziune  firească  şi 
îndreptăţită  este,  că  Maior  a  copiat  dela  Klein,  fapt,  care  însă  nu  poate 
întuneca  aureola  luminoasă  a  marelui  preot,  istoriograf  şi  filolog  ardelean 
din  veacul  al  XVIIl-lea. 

întrucât  zeloşii  retipăritori  ar  avea  cunoştinţă  sau  vre-o  părere  spe¬ 
cială  despre  chestiunea  aceasta,  ar  fi  bine  să  ne  o  lămuriască  mai  apriat. 
Din  faptul,  că  nici  unul  dintr’ânşii  nu  a  sulevat-o,  suntem  îndreptăţiţi  a 
deduce,  că  a  ostenit  fiecare  a  parte,  fără  să  ia  cunoştinţă  unui  de  străda¬ 
niile  celuilalt.  G.  Tulbure. 

Alcoolismul  de  Dr.  Izidor  Marcu  şi  Ştefan  Roşianu.  Blaj  1907. 
Tipografia  Seminarului  Arhidiecezan.  Pag.  168. 

Chestia  alcool izmului  la  noi  se  află  încă  tot  pe  terenul  teoretic.  Au 
apărut  şi  continuă  a  apare  articole  prin  diferite  ziare  şi  reviste,  ba  chiar 
şi  tractate  în  cadre  mai  largi,  scrise  din  iniţiativă  proprie  sau  la  îndemnul 
celor  puşi  la  cârmă.  Soartea  acestor  publicaţiuni  este  aceiaş  cu  a  celor 
mai  multe  lucrări  de  higiena,  ce  s’au  scris  Ia  noi  pentru  scutirea  poporului 
de  boalele,  cari  adeseori  îi  primejduiesc  sănătatea.  Efectul  lor  în  practică 
pană  azi  e  aproape  zero.  Faptul  destul  de  trist  se  explică  prin  neştiinţa 
de  carte  a  ţăranului  nostru  şi  prin  nepăsarea  şi  inima  nesimţitoare  pentru 
năcazurile  aceluia  a  oamenilor  chemaţi  să  răspândească  aceste  cunoştinţe 
în  popor.  Astfel  ne  putem  explica  lipsa  de  cunoştinţe  hîgienice  în  satele 
noastre  şi  frica  de  a  conzulta  medicul  până  în  ceasul  din  urmă,  când 
numai  puterea  d-zeiască  mai  poate  schimba  în  bine  sănătatea  suferindului. 

Se  vede  că  voinţa  noastră  e  greu  de  a  o  mobiliza  pentru  pornirea 
unei  mişcări  în  scopul  de  a  stârpi  boalele,  şi  într’acestea  mai  ales  alcoo¬ 
lizam),  care  sapă  de  multă  vreme  la  rădăcina  neamului  nostru,  ruinându-i 
sănătatea,  moralitatea  şi  averea.  E  prea  puţin  spirit  de  abnegaţiune  la 
cei  chemaţi  a  da  îndemn  cu  vorba  şi  mai  ales  cu  fapta  în  direcţia  aceasta. 
Cei  mai  mulţi  nu  au  tăria  voinţei  de  a  se  abţinea  în  interesul  obştei  dela 

’  Iată  ce  zice  Maior  în  a!  său  „Cuvânt  înainte"  pag.  11,  ed.  clujană :  „Dintru 
acest  obiceiu  au  curs,  deşi  mai  înainte  alţii,  mai  pe  urmă  în  anul  1749  prea  nevoitoru! 
preot  Samuil  Klain  de  Sad  pentru  ajutorul  preoţilor  şi  folosul  poporului  românesc  de 
legea  grecească  s’a  îndemnat  de  acest  fel  de  învăţături  a  da  la  lumină.  Ale  acestor 
preavrednici  bărbaţi  urme  călcând  şi  eu“...  etc. 

plăcerile  momentane  ce  Ie  procură  beuturiie  spirtuoase.  Multe  îndemnuri 
şi  fapte  convingătoare  mai  trebuesc,  până  când  vom  fi  hotărîţi  a  începe 
o  luptă  în  contra  duşmanului  alcool,  care  se  îmbie  pretutindenea  şi  la 
toate  ocaziile  sub  masca  unui  bun  tovarăş  Drept  aceia  tot  ce  poate  in- 
fluinţa  şi  determina  pe  conducătorii  poporului  —  preoţi  şi  învăţători  — 
întru  împlinirea  datorinţei  lor  în  direcţia  asta,  trebue  să  se  considere  ca 
un  lucru  de  însemnată  valoare  pentru  noi. 

Broşura,  ce  poartă  titlul  din  fruntea  acestor  şire  cu  drept  cuvânt 
poate  sta  alăturea  de  cele  mai  bune  mijloace,  cuprinzând  multe  şi  folo¬ 
sitoare  sfaturi  pentru.cei  ce  lucră  la  ridicarea  stărei  higienice  a  săteanului 
român.  Autorii  îşi  întemeiază  lucrarea  pe  o  literatură  vastă;  au  conzultat 
cele  mai  de  seamă  scrieri  ce  s’au  publicat  la  noi  şi  în  străinătate  pentru 
lămurirea  chestei  alcoolizmului.  Astfel  sunt  puşi  în  poziţia  de  a  putea  da 
o  fidelă  icoană  despre  însuşirile  şi  urmările  înfiorătoare  pentru  neamul 
omenesc,  ale  otravei  din  beuturiie  alcoolice. 

Introducerea  este  o  scurtă  privire  asupra  ocupaţiunei,  stărei  culturale 
economice  şi  morale,  a  poporului  nostru.  «Ţărănimea  este  talpa  ţării  şi 
izvorul  din  care  se  premenesc  celelalte  clase».  Unde  aceasta  este  sănă¬ 
toasă,  pretutindenea  se  arată  progres.  La  noi  această  pătură  a  poporului 
e  cam  decăzută  în  cele  morale  şi  materiale.  Şi  între  cauzele  decadenţei 
cea  dintâi  este  necumpâtul  în  beuturiie  spirtuoase.  Urmează  apoi  descris 
alcoolizmul  ca  un  şir  lung  de  boaie  fizi;e  şi  morale,  cauzate  din  abuzul 
beuturilor  beţive  şi  totodată  ca  şi  unul  dintre  cele  mai  mari  păcate  ale 
desfrânării. 

Se  tractează  apoi  despre  natura  alcoolului  şi  acţiunea  lui  asupra  or- 
ganizmului  omenesc,  arătând  că  alcoolul  este  cea  mai  veninoasă  otravă, 
nu  nutreşte,  după  cum  cred  unii,  nu  promovează  mistuirea  ci  mai  mult  o 
împiedecă,  nu  încălzeşte  şi  nu  întăreşte.  Alcoolul  atacă  toate  organele 
trupului  omenesc,  împiedecă  funcţiunile  lui  regulate  şi  mai  ales  asupra 
sistemului  nervos  are  urmări  grele.  Autorii  se  provoacă  des  la  autorităţi 
renumite  pe  terenul  acesta  de  scrutare. 

In  capitolul  al  doilea  se  cuprind  înşirate  urmările  alcoolizmului  din 
punct  de  vedere  social  moral;  alcoolul  şi  crimele;  alcoolul,  accidentele  şi 
mortalitatea;  alcoolul  şi  excesele  sexuale;  alcoolul  şi  sărăcia;  alcoolul  şi 
descendenţii. 

Cap.  al  treilea  tractează  despre  lupta  contra  alcoolizmului.  Această 
luptă  se  impune  fiecărui  individ  ca  una  din  cele  de  căpetenie  datorinţe 
faţă  de  aproapele. 

Biserica  şi  şcoala  încă  e  datoare  să  lupte  cu  toate  mijloacele,  de  cari 
dispune,  în  contra  beţiei.  Asemenea  şi  societatea  în  genere  în  diferitele 
grupări  sociale :  reuniuni,  instituţii  etc. 

Apoi  statul  nu  ar  trebui  să  privească  această  chestie  din  punct  de 
vedere  al  venitului  ce  încassează  din  negoţul  cu  beuturiie  alcoolice,  ci 

mai  mult  în  urmările  ei  triste  pentru  poporaţiunc.  Şi  statul  e  dator  să 
împiedece  necumpătul  în  beuturile  spirtuoase. 

Autorii  fac  cunoscute  demersurile  luate  din  partea  autorităţilor  bise¬ 
riceşti  şi  din  partea  statului  în  părţile  apusului  şi  la  noi  pentru  a  împie¬ 
deca  lăţirea  alcoolizmului ;  mai  departe  mijloacele  societăţii  în  lupta  aceasta. 
Rezultatele  ia  care  s’au  ajuns  în  unele  din  ţările  Apusului  (Svedia,  Norvegia) 
ne  îndeamnă  să  credem  în  o  izbândă  a  luptei  şi  la  noi,  dacă  şi  noi  am 
lucra  cu  mijloacele  şi  tăria  voinţei  ce  o  întimpinăm  la  aceste  popoare. 
Statul  ungar  şi  forurile  bisericilor  între  cari  şi  biserica  greco-orientală  şi 
greco-catolică  au  dat  signalul  luptei  cu  cuvântul  şi  prin  dispoziţii  de  tot 
soiul.  Aceste  însă  nu  sunt  trecute  în  fapte,  din  cauza,  că  cei  ce  le-au  chib¬ 
zuit  nu  au  destulă  tărie  pentru  a  continua  munca  până  la  sfârşit.  Mai  este 
apoi  şi  o  a  doua  cauză  principală:  Poporul  nici  habar  n’are  de  ordina- 
ţiunile  ce  se  dau  pentru  împuţinarea  întrebuinţării  beuturilor  spirtuoase, 
pentru  că  nu  le  înţelege  rostul.  Calea  trebue  pregătită  spre  acest  scop 
prin  educaţie  specială  de  higienă,  pe  care  în  rândul  dintâi  este  datoare 
şcoala  să  o  facă,  apoi  conducătorii  poporului,  preoţii  şi  învăţătorii. 

Aflăm  apoi  în  broşură  un  capitol  despre  înfiinţarea  reuniunilor  anti- 
alcoolice:  Reuniuni  de  temperanţă  şi  reuniuni  de 'abstinenţă.  De  încheiere 
se  publică  «Statutele  Ligei  catolice  de  abstinenţă  din  Elveţia»  cari  ne  pot 
servi  de  bun  îndreptar,  şi  o  «Formulă  de  revers  pentru  aceia,  cari  vor  voi 
să  fie  membrii  vre-unei  reuniuni  anti-alcoolice». 

Broşura,  al  cărei  material  l-am  schiţat,  neluând  în  seamă  unele  fraze 
străine  de  spiritul  limbei  noastre,  poate  face  bune  servicii  preoţimei, 
învăţători  mei  şi  tuturor  cari  sunt  chemaţi  a  lucra  pentru  păstrarea  sănă¬ 
tăţii  şi  prin  aceasta  la  oţelirea  puterilor  noastre  naţionale. 

De  altcum,  consistorul  arhidiecezan  şi  P.  S.  Sa  părintele  episcop  al 
Aradului  încă  a  atras  atenţiunea  publicului,  îndeosebi  a  organelor  cari 
vin  în  atingere  deadreptul  cu  poporul  dela  sate,  asupra  acestei  cărţi 
folositoare.  A.  B. 

Studii  şi  documente.  Când  înainte  cu  trei  ani  metropolia  noastră  a 
pornit  proces  pentru  cele  patru  mănăstiri  sârbeşti  din  Bănat,  —  Sârbii 
înspăimântaţi  de  «lăcomia  Românilor»,  au  început  a  aduna  toate  datele 
ce  le  aveau  cu  privire  Ia  mănăstirile  lor,  în  convingerea,  că  procesul 
acesta  nu  se  poate  sfârşi,  până  ce  nu  vor  cunoaşte  şi  juriştii  şi  judecă¬ 
torii  istoria  autentică  a  legăturilor  dintre  biserica  sârbească  şi  cea  română; 
cel  puţin  momentele  principale  ale  acestor  legături.  Un  product  al  acestor 
vremuri  sunt  şi  cele  două  broşuri  ale  d-lui  Kădoslav  Ai.  Gruia',  « Con - 
tribiiţiiini  la  istoria  legăturilor  noastre  cu  Românii  în  veacul  XVIII»,  şi 
« Date  despre  mănăstirile  sârbeşti  din  Bănat»,  cari  au  apărut  nu  de  mult. 
Cea  dintâi,  cu  toată  tendinţa  ce  o  urmăreşte,  are  totuş  o  valoare  prin 
faptul,  că  e  cea  dintâi  încercare  la  Sârbi  de  a  stabili  începuturile  şi  istoria 
legăturilor  bisericeşti  dintre  Sârbi  şi  Bomâni.  In  partea  primă  a  acestei 
broşuri  publică  autorul  un  studiu,  desvoltând  mai  întâi  momentele  mai 


însemnate  ale  acestor  legături  din  timpurile  cele  mai  vechi,  până  la  Arseniu 
Ciarnoievici,  apoi  trece  la  raportul  dintre  metropoliţii  sârbi  şi  români 
ortodocşi  ardeleni  în  cursul  veacului  XVIII  şi  la  raportul  dintre  metropoliţii 
sârbi  din  Belgrad  şi  Carloviţ  şi  biserica  Olteniei  pe  timpul  ocupării  acesteia 
de  cătră  Austrieci.  In  partea  a  doua  publică  o  serie  de  documente  privi¬ 
toare  la  aceste  legături,  scoase  din  arhiva  metropolitană  din  Carloviţ. 

In  ceialaltă  broşură  sunt  publicate  nişte  consemnări  ale  mănăstirilor 
din  Bănat,  ce  s’au  făcut  la  porunca  metropolitului  P.  Nenadovici  în  anul 
1771  şi  în  cari  e  însemnată  averea  mănăstirilor,  precum  şi  călugării  ce  se 
aflau  atunci  în  aceste  mănăstiri.  Având  aceste  scrieri  un  interes  deosebit 
pentru  noi,  acum  când  metropolia  noastră  a  pornit  din  nou  procesul 
pentru  mănăstiri,  vom  căuta  într’un  număr  viitor  să  le  analizăm  mai  amă¬ 
nunţit  şi  să  insistăm  şi  noi  mai  mult  asupra  legăturilor  dintre  biserica 
sârbească  şi  cea  română.  5.  D. 

Toleranţa  bisericească  la  îngroparea  eterodoxilor,  de.  Dr.  Ştefan 
Pop ,  1907  pp.  25.  Preţul  60  fii. 

Mersul  argumentării  în  această  broşură  îl  putem  fixa  în  silogismul 
următor:  Comunicaţia  în  cele  sfinte  (communicatio  in  sacris)  cu  cei  de  altă 
confesiune  este  oprită,  fiindcă  conduce  la  indiferentism  religios.  îngro¬ 
parea  eterodoxilor  este  comunicaţie  în  cele  sfinte.  Ergo:  îngroparea 
eterodoxilor,  din  punct  de  vedere  strict  teologic,  este  oprită.  In  legătură 
cu  aceste  teze,  —  autorul  desfăşură  cu  claritate  logică  ce  este  intoleranţa 
dogmatică,  la  care  trebue  să  ţină  neclintit  fiecare  biserică,  căci  ea  este 
afirmarea  pozitivă  a  adevărului  doctrinelor  ce  Ie  mărturiseşte  şi  negarea 
adevărului  altor  doctrine  religioase  osebitoare.  Toleranţa  dogmatică  este 
identică  cu  indiferentismul  religios,  care  înseamnă  moartea  religiunei.  De 
intoleranţa  dogmatică  se  deosebeşte  toleranţa  bisericească  sau  creştină, 
care  rezultă  din  porunca  iubirei  creştineşti  şi  este,  prin  urmare,  o  datorie 
morală.  Pe  cât  de  rigidă  trebue  să  fie  intoleranţa  dogmatică,  pe  atât  de 
frăţească  şi  iubitoare  trebue  să  fie  între  credincioşii  deosebitelor  confesiuni 
creştine  toleranţa  (aici  nici  nu  se  potriveşte  tocmai  bine  această  numire) 
bisericească  sau  creştină.  Va  fi  de  folos  să  revenim  mai  pe  larg,  cu  altă 
ocaziune,  asupra  acestei  chestiuni.  Deşî  îngroparea  eterodoxilor  este  o 
comunicaţie  în  cele  sfinte,  totuş  legislaţiunea  mai  nouă  a  bisericilor  orto¬ 
doxe  particulare,  a  micşorat  rigoarea  orânduirilor  vechi  canonice.1  N.  B. 

In  biblioteca  despărţământului  Cluj  al  Asociaţiunii  a  apărut:  Lălin- 
darul  dela  Cluj  pe  a.  1908.  Pentru  preţul  bagate!  de  20  fii.  cumpărătorul 
primeşte  un  călindar  cu  ilustraţii  şi  cu  lectură  bună. 

Recomandăm  cu  plăcere  cetitorilor  noştri :  Calendarul  revistei  .Ra 
muri “,  din  Craiova,  pe  anul  1908,  alcătuit  de  C.  Ş.  Făgeţel  şi  N.  Vulo- 


1  Vezi  şi  Dr.  Nikodemus  Milasch:  Das  Kirchenrecht  der  morgenlandischen  Kirche. 
Trad.  germ.  ed.  H.  Mostar,  1905  p.  685, 

viei.  Conţine  material  literar,  inedit,  foarte  bogat,  Variat  şi  bun,  cu  care 
au  colaborat  scriitori  cunoscuţi  în  literatura  noastră.  Ilustraţiile,  cari  î!  îm¬ 
podobesc,  sunt  bine  reuşite.  Preţul:  1  leu  25  bani. 

Calendarul  Românului  pe  a.  1908.  Caransebeş.  Preţul  50  bani. 
Pe  lângă  partea  calendaristică  şi  şematismul  diecezei  Caransebeşului,  con¬ 
ţine  o  bogată  parte  literară  (din  care  remarcăm  o  variantă  a  baladei  «Mi¬ 
oriţa»),  întreţesută  de  clişeuri  reuşite. 

De  aici  înainte,  la  acest  loc,  vom  înregistra  şi  publicaţiile  bune  din 
revistele  teologice,  cu  cari  avem  schimb.  De  astădată  nu  s’a  putut,  din 
\  lipsă  de  spaţ. 


IN  FORMAŢI  UNI. 

‘  Pastoralele  de  Crăciun  ale  arhiereilor  nostrii.  Urmând  unui  vechiu 
şi  frumos  obiceiu,  arhiereii  noştri  şi  la  sărbătoarea  Naşterii  Domnului  din 
acest  an,  au  trimis  «iubitului  cler  şi  popor»  poveţe  şi  îndemnuri  bune  şi 
folositoare,  în  aşanumitele  «pastorale». 

I.  P.  S.  Sa  părintele  arhiepiscop  şi  mitropolit  Ioan  desvoaltă,  pe 
înţelesul  tuturor,  în  pastorala  ce-a  trimis-o,  frumoase  idei  creştine  despre 
întruparea  Domnului  şi  despre  motivul  ei,  adecă  despre  dragostea  nemărgi¬ 
nită  a  lui  Dumnezeu;  apoi  despre  dragostea  creştinească,  din  care  izvoresc 
toate  virtuţile  şi  care  trebue  arătată  prin  fapte.  Credincioşii  bisericei  au 
cea  mai  bună  ocazie  a-şi  dovedi  această  dragoste,  sprijinind  şi  ajutând  prin 
jertfele  lor  cele  două  aşezăminte  sfinte,  —  biserica  noastră  naţională  şi 
şcoala  noastră  confesională.  Se  dau  apoi  sfaturi  părinteşti  cum  să-şi  crească 
părinţii  pe  copii  lor  în  frica  lui  Dumnezeu. 

P.  S.  Sa  părintele  episcop  al  eparhiei  Caransebeşului,  Nicolae ,  desfăşură 
idei  despre  vrednicia  ce  a  primit-o  omul  dela  Dumnezeu  şi  la  care  trebue 
să  ţină,  îngrijind  de  luminarea  minţii,  de  cultivarea  inimei  şi  de  discipli¬ 
narea  şi  întărirea  voinţii  sale  în  cele  bune. 

P.  S.  Sa  părintele  episcop  al  eparhiei  Aradului,  loan,  se  ocupă  în 
pastorală  de  căderea  omului  în  păcat,  de  starea  oamenilor  înainte  de 
sosirea  Mântuitorului;  despre  măreţia  faptei  mântuirii  şi  despre  însemnătatea 
credinţii,  şi  în  legătură  cu  acestea  dă  diferite  poveţe  privitoare  la  vieaţa 
creştinească. 

Caseta  vienesă  „ Die  Veretteu  scrie,  că  la  sărbătoarea  Crăciunului 
şi  ostaşilor  români,  celor  bolnavi  în  spitalul  garnizoanei  militare  din  Sibiu, 
li-s’a  făcut  zi  de  bucurie,  împreunată  cu  cântece  româneşti  şi  cu  împărţire 
de  diferite  daruri.  Numita  gazetă  scoate  îndeosebi  la  iveală  vorbirea  pă¬ 
trunzătoare  ce  a  ţinut-o  cu  acea  ocaziune  păr.  protopop  militar  P.  Boldea. 

Dumerite .  Norodnica  revistă  «Ţara  Noastră»  —  deşi  susţine  că  «ti¬ 
picul  canoanelor  a  fost  de  mult  aşezat  la  hodină»  —  ne  cere  totuş  lămu¬ 
riri  canonice  cu  privire  la  o  hotărîre  a  comitetului  parohial  din  Lipova, 
care,  trecând  preste  marginile  competenţei  sale,  a  interzis  preoţilor  săi  să 
poarte  slujbe  de  bănci.  Canoanele  nu  conţin  hotărîri  în  această  privinţă, 
căci  —  după  cât  ştim  noi  —  pe  atunci  nu  existau  bănci.  Dar,  dacă  mo¬ 
tivele  comitetului  parohial  sunt  într’adevăr  juste,  trebuia  să  ceară  dela 
autoritatea  superioară  bisericească,  ca  aceasta  să  interzică  preoţilor  a  purta 
astfel  de  slujbe,  cari  îi  opresc  să-şi  îndeplinească  datorinţele  chemării 

lor.  In  ce  priveşte  cealaltă  nedumerire,  că  «în  direcţiile  multor  bănci 
sunt  membrii,  pe  cari  porunca  sobornicească  i-a  împodobit  cu  frumoasa 
atribuţie  a  cinului  monahal:  virtutea  sărăciei  evanghelice?.» _  iată  so¬ 

luţia!  «Ţara  noastră»  să  roage  poetic  pe  cei  cari  învârtesc  proza  băncilor 
noastre  —  căci  stă  mai  aproape  de  d-lor,  decât  noi  ca  să  scrie  de  aici 
înainte  pe  fotoliile  din  direcţii:  «aici  este  loc  numai  pentru  a  noastră  ţară, 
nu  şi  pentru  cinul  monahal!»  Din  parte-ne,  ne  rugăm:  înalt  Prea  Sfin¬ 
ţite,  interzii  cinului  monahal  să  stea  în  direcţia  băncilor! 


Tipicul  cultului  religios. 

Cazuri  liturgice  şi  date  tipiconale  pe  luna  lui  Ianuarie  şi  alai  I  'ebruarie  1908: 

1  Ianuarie.  Tăierea  împrejur  a  Domnului  şi  sfântul  M.  Vasilie.  La  Vecernie  şi  la 
Utrenie:  cântările  praznicului  şi  ale  sfântului,  cum  se  prescriu  şi  se  găsesc  la  ziua  aceasta 
în  Mineiu. 

Liturgia  Marelui  Vasilie ;  Apostol  şi  Evang. :  ale  praznicului  şi  ale  sfântului  cu 
„Acsionul"  „De  tine  se  bucurd“. 

4  Ianuarie.  Vecernia  şi  Utrenia  zilei  mineale  cu  Ciasurile  domneşti,  din  ajunul 
Botezului. 

5  Ianuarie.  AjimuLBotezului :  Vecernia  şi  Utrenia  zilei;  Liturgia  lui  loan  cu  Axionul 
„Cuvinesă  cu  adevărat"  şi  sfinţirea  apei,  cum  se  găsesc  la  Mineiu. 

6  Ianuarie.  Botezul  Domnului:  La  Vecernie  şi  la  Utrenie:  Toate  ale  praznicului; 
Liturgia  M.  Vasilie  cu  Irmosul  şi  Priceasna  praznicului  şi  sfinţirea  apei  Ia  locul  obici¬ 
nuit,  dupăeum  se  află  la  Mineiu. 

7  Ianuarie.  Sf.  loan  Botezătorul:  La  Vecernie  şi  la  Utrenie:  Cântările  prazni¬ 
cului  şi  ale  sfântului,  cum  se  prescrie  la  Mineiu  şi  Liturgia  lui  loan  eu  Irmosul  praznicului. 

13.  Ianuarie.  Dumineca  după  Botez,  glas  6,  voscr.  a  9-a. 

La  Vecernie  şt  la  Utrenie:  Cântările  Octoihului  şi  ale  zilei  mineale,  Apostoi  şi 
Evang.  acestei  Dumineci. 

20  Ianuarie.  Dumineca  a  32-a  după  Rosalii,  glas  7,  vosc.  a  10-a. 

La  Vecernie  şi  la  Utrenie:  Cântările  Octoihului  şi  ale  Mineiului ;  Apost.  şi  Evang. 
acestei  Dumineci. 

27  Ianuarie.  Dumineca  a  33-a  după  Rosaiii,  glas  S,  voscr.  a  11-a. 

La  Vecernie  şi  la  Utrenie:  cântările  din  Octoih  şi  din  Mineiu. 

La  Liturgie :  Apost.  şi  Evang.  acestei  Dumineci. 

30  Ianuarie.  Sfinţii  Trei-lerarhi  şi  Mari  Dascăli  ai  lumii :  Vasilie,  Grigorie  şi  loan. 

La  Vecernie,  Ia  Utrenie  şi  la  Liturgie :  Toate  ale  sărbătorii  cum  se  prescrie  la  Mineiu. 

2  Februarie.  Intimpinarea  Domnului:  La  Vecernie  şi  la  Utrenie:  Toate  cântă¬ 
rile  şi  cetirile  praznicului,  cum  se  prescrie  la  această  zi  în  Mineiu.  Apostolul  şi  Evang. 
praznicului  cu  Irmosul:  „Născătoare  de  Dumnezeu'  ...  „In  lege,  în  umbră". 

3  Februarie.  Dumineca  Vameşului  şi  a  Fariseului,  glas  1,  voscr.  1-a. 

In  Dumineca  aceasta  se  începe  stadiul  de  10  săptămâni  al  Triodului.  In  acest 
stadiu.  Dumineca,  cântările  Vecerniei  şi  ale  Utreniei  le  aplicăm:  ale  glasului  din  Oc¬ 
toih  şi  ale  Triodului  după  prescrierea  Triodului,  care  este  cartea  conducătoare  în  de¬ 
cursul  acestui  period 

Peste  săptămână,  până  la  Dumineca  lăsatului  de  carne,  urmăm  după  tipicul  Oc- 
toihului  cu  Mineiul;  iar  de  aci,  după  tipicul  Triodului  şi  peste  săptămână.  Deci,  în 
Dumineca  aceasta,  ia  Vecernie  şi  la  Utrenie:  Cântările  Octoihului  şi  ale  Triodului;  Li- 
tuvgia  lui  loan  cu  Apostolul  şi  Evangelia  acestei  Dumineci. 

10  Februarie.  Dumineca  Fitului  rătăcit,  glas  2,  voscr.  a  2-a. 

La  Vecernie  şi  la  Utrenie:  Cântările  Octoihului  şi  ale  Triodului;  Liturg.  lui  loan 
cu  Apostolul  şi  Evangelia  Duminecii. 

17  Februarie.  Dumineca  lăsatului  de  carne,  glas  3,  voscr.  a  3-a. 

La  Vecernie  şi  la  Utrenie;  Cântările  Octoihului  şi  ale  Triodului.  Liturgia  iui 
loan  cu  Apostolul  şi  Evangelia  acestei  Dumineci. 

23  Februarie.  Sâmbăta  „morţilor11.  La  Vecernie,  Ia  Utrenie  şi  la  Liturgie:  Toate 
cum  se  prescrie  Ia  Triod. 

24  Februarie.  Dumineca  lăsatului  de  brânză,  glas  4,  voscr.  a  4-a. 

La  Vecernie  şi  la  Utrenie:  cântările  Octoihului  şi  ale  Triodului.  Liturgia  lui  loan 
cu  Apostolul  şi  Evangelia  acestei  Dumineci. 

Cu  Vecernia  din  Dumineca  aceasta  începând:  urmăm  întru  toate  după  ordinea 
tipiconală  prescrisă  în  Triod.  Cantor. 


